**ZAKON O IZMENAMA I DOPUNAMA**

**ZAKONA O JEDINSTVENOM BIRAČKOM SPISKU**

**Član 1.**

U Zakonu o jedinstvenom biračkom spisku („Službeni glasnik RS“, br. 104/09, 99/11 i 44/24), posle člana 2. dodaje se novi član 2a, koji glasi:

**„Organ nadležan za reviziju, verifikaciju i kontrolu tačnosti i ažuriranja biračkog spiska**

Član 2a

Reviziju, verifikaciju i kontrolu tačnosti i ažuriranja biračkog spiska vrši Komisija za reviziju, verifikaciju i kontrolu tačnosti i ažuriranja biračkog spiska koja se osniva ovim zakonom a čije članove imenuje Narodna skupština u skladu sa ovim zakonom.“

**Član 2.**

Posle člana 14. dodaju se čl. 14a i 14b koji glase:

„**Izlaganje biračkog spiska građanima**

Član 14a

U cilju izlaganja biračkog spiska građanima, ministarstvo nadležno za poslove uprave na svojoj veb-prezentaciji, u mašinski čitljivom obliku, omogućava uvid u podatke o biračima (ime, ime jednog roditelja i prezime) razvrstanim po biračkim mestima za područje jedinice lokalne samouprave, kao i uvid u podatke o broju birača po domaćinstvu, odnosno adresi i broju stana.

Nakon zaključenja biračkog spiska, ministarstvo nadležno za poslove uprave, pored podataka iz stava 1. ovog člana, na svojoj veb-prezentaciji, u mašinski čitljivom obliku, omogućava i uvid u podatak da li će birač na predstojećim izborima glasati prema mestu prebivališta ili prema mestu boravišta u zemlji, odnosno u inostranstvu.

Pristup podacima iz st. 1. i 2. ovog člana omogućava se prethodnim unošenjem podataka o jedinstvenom matičnom broju građana i registarskom broju lične karte, odnosno broju pasoša zainteresovanog lica koje pristupa podacima na veb-prezentaciji ministarstva nadležnog za poslove uprave.

Opštinska, odnosno gradska uprava objavljuje svakih sedam dana na svojoj veb-prezentaciji podatke o ukupnom broju birača na svom području, broju promena u delu biračkog spiska za područje te jedinice lokalne samouprave koji ažurira kao povereni posao, kao i pravni osnov tih promena za prethodnih sedam dana, i te podatke elektronskim putem dostavlja ministarstvu nadležnom za poslove uprave bez odlaganja.

Ministarstvo nadležno za poslove uprave podatke iz stava 4. ovog člana razvrstane po jedinicama lokalnih samouprava objavljuje na svojoj veb-prezentaciji svakih sedam dana.

Ministarstvo nadležno za vođenje posebnog biračkog spiska nacionalne manjine pod istim uslovima i na isti način utvrđen ovim članom, izložiće poseban birački spisak nacionalne manjine građanima.

**Zaštita podataka o ličnosti**

Član 14b

Podaci sadržani u biračkom spisku obrađuju se isključivo u svrhu ostvarivanja biračkog prava, u skladu sa ovim zakonom i zakonom kojim je uređena zaštita podataka o ličnosti.

Podaci o ličnosti u biračkom spisku ne smeju se koristiti u svrhe političkog oglašavanja, komercijalne svrhe niti zloupotrebljavati na drugi način.

Sva lica koja po bilo kom osnovu predviđenim ovim zakonom imaju pristup podacima o ličnosti u biračkom spisku dužna su da sa tim podacima postupaju sa dužnom pažnjom, u skladu sa zakonom kojim je uređena zaštita podataka o ličnosti, a isključivo u svrhu vršenja ovlašćenja koja su im ovim zakonom poverena.

Lica iz stava 1. ovog člana dužna su da prilikom pristupa podacima iz biračkog spiska daju pisanu izjavu o poverljivosti podataka kojom potvrđuju da su upoznati sa obavezom da prilikom pristupa podacima iz biračkog spiska moraju postupati u skladu sa zakonom kojim je uređena zaštita podataka o ličnosti i isključivo u svrhu ovlašćenja koja su im ovim zakonom poverena.

Komisija za reviziju, verifikaciju i kontrolu tačnosti i ažuriranja biračkog spiska utvrđuje izgled obrasca izjave o poverljivosti podataka.”

**Član 3.**

Posle Glave V. dodaju se Glava Va i čl. 22a do 22o, koji glase:

„Va KOMISIJA ZA REVIZIJU, VERIFIKACIJU I KONTROLU TAČNOSTI I AŽURIRANjA BIRAČKOG SPISKA

**Položaj Komisije**

Član 22a

Komisija za reviziju, verifikaciju i kontrolu tačnosti i ažuriranja biračkog spiska (u daljem tekstu: Komisija) je stalno, nezavisno i samostalno telo koje vrši javna ovlašćenja u cilju: sprovođenja revizije i utvrđivanja činjeničnog stanja o upravljanju, vođenju i tačnosti biračkog spiska; kontrolisanja tačnosti i postupka ažuriranja biračkog spiska; doprinosa povećanju transparentnosti i poverenja građana u birački spisak.

Komisija ima status pravnog lica.

Komisija za svoj rad odgovara Narodnoj skupštini.

**Sastav Komisije**

Član 22b

Komisiju čini devet članova i devet zamenika članova koje imenuje Narodna skupština, na predlog ovlašćenih predlagača

Šest članova Komisije i njihovi zamenici imenuju se na predlog poslaničkih grupa u Narodnoj skupštini, dok se tri člana Komisije i njihovi zamenici imenuju na predlog udruženja koja su od strane Republičke izborne komisije dobila ovlašćenja za posmatranje najmanje tri izborna postupka i objavila najmanje tri izveštaja o nalazima posmatranja tih izbornih postupaka (u daljem tekstu: udruženje građana).

Za člana ili zamenika člana Komisije ne može da bude predloženo odnosno imenovano lice koje je narodni poslanik ili koje je zaposleno, izabrano, imenovano ili postavljeno u ministarstvu nadležnom za poslove uprave i ministarstvu nadležnom za unutrašnje poslove.

Član odnosno zamenik člana Komisije ima svojstvo službenog lica u vršenju poslova iz nadležnosti Komisije.

**Uslovi za izbor u članstvo Komisije**

Član 22v

Za člana odnosno zamenika člana Komisije bira se lice koje ima odgovarajući profesionalni integritet, stručnosti i veštine.

Za člana, odnosno zamenika člana Komisije može biti predloženo samo lice:

1. koje je državljanin Republike Srbije i ima prebivalište na teritoriji Republike Srbije;
2. koje ima visoko obrazovanje iz pravnih, matematičkih, demografskih, informacionih ili ekonomskih nauka ili društvenih i drugih srodnih naučnih oblasti i najmanje pet godina radnog iskustva u struci.

**Ovlašćeni predlagači**

Član 22g

Tri najveće poslaničke grupe u Narodnoj skupštini koje su glasale za izbor Vlade predlažu svaka po jednog člana i jednog zamenika člana Komisije.

Ako je, prilikom predlaganja članova i zamenika članova Komisije, u Narodnoj skupštini obrazovana samo jedna poslanička grupa koja je glasala za izbor Vlade, toj poslaničkoj grupi pripada pravo da predloži sva tri člana i zamenika člana Komisije.

Ako su, prilikom predlaganja članova i zamenika članova Komisije, u Narodnoj skupštini obrazovane samo dve poslaničke grupe koje su glasale za izbor Vlade, većoj poslaničkoj grupi pripada pravo da predloži dva člana i dva zamenika člana Komisije, dok manjoj poslaničkoj grupi pripada pravo da predloži jednog člana i jednog zamenika člana komisije.

Tri najveće opozicione poslaničke grupe u Narodnoj skupštini (poslaničke grupe koje nisu glasale za izbor Vlade) predlažu svaka po jednog člana i zamenika člana Komisije.

Ako je, prilikom predlaganja članova i zamenika članova Komisije, u Narodnoj skupštini obrazovana samo jedna opoziciona poslanička grupa, njoj pripada pravo da predloži sva tri člana i tri zamenika člana Komisije.

Ako su, prilikom predlaganja članova i zamenika članova Komisije, u Narodnoj skupštini obrazovane samo dve opozicione poslaničke grupe, većoj opozicionoj poslaničkoj grupi pripada pravo da predloži dva člana i dva zamenika člana Komisije, dok manjoj poslaničkoj grupi pripada pravo da predloži jednog člana i jednog zamenika člana komisije.

Udruženja građana zajedničkim dogovorom predlažu tri člana i tri zamenika člana Komisije.

**Postupak predlaganja članova i zamenika članova Komisije**

Član 22d

Postupak predlaganja članova i zamenika članova Komisije vrši se po osnovu poziva koji ovlašćenim predlagačima upućuje predsednik Narodne skupštine, najkasnije tri meseca pre isteka mandata člana odnosno zamenika člana Komisije, odnosno u roku od 15 dana od dana prestanka mandata ili razrešenja člana odnosno zamenika člana Komisije, u smislu člana 22e stav 2. tač. 2) - 8) i stav 4. ovog zakona. Poziv se objavljuje na veb-prezentaciji Narodne supštine.

Predlozi kandidata za članove i zamenike članova Komisije podnose se odboru Narodne skupštine nadležnom za državnu upravu (u daljem tekstu: nadležni odbor) u roku od 15 dana od dana od dana objavljivanja poziva na veb-prezentaciji Narodne skupštine.

Predlog kandidata sadrži:

1) ime i prezime kandidata;

2) datum i mesto rođenja kandidata;

3) adresu stanovanja, broj telefona i adresu za prijem elektronske pošte kandidata;

4) podatke o obrazovanju kandidata;

5) podatke o radnom iskustvu kandidata.

Uz predlog kandidata dostavlja se:

1) pisana saglasnost kandidata da prihvata kandidaturu za člana i zamenika člana Komisije, koja sadrži njegovo ime, prezime i jedinstveni matični broj građana i izjavu da ne postoje smetnje za izbor u Komisiju iz člana 22b stav 3. ovog zakona;

2) isprava o očitanoj ličnoj karti sa mikrokontrolerom (čipom), odnosno fotokopija lične karte bez mikrokontrolera kandidata;

3) dokaz o stečenom visokom obrazovanju;

4) dokaz o radnom iskustvu u struci.

Udruženja građana uz predlog kandidata dostavljaju i dokaz o ispunjenosti uslova iz člana 22b stav 2. ovog zakona.

Nadležni Odbor, u roku od sedam dana od dana isteka roka za predlaganje članova i zamenika članova Komisije, razmatra podnete predloge kandidata i ispituje da li su predloge podneli ovlašćeni predlagači i da li kandidati za članove i zamenike članova Komisije ispunjavaju uslove za izbor u Komisiju.

Predlog koji nije podnet od ovlašćenog predlagača u smislu čl. 22b i 22g ovog zakona nadležni Odbor neće razmatrati, o čemu pisanim putem obaveštava podnosioca tog predloga.

Ako neka poslanička grupa koja je ovlašćeni predlagač ne dostavi predlog kandidata za člana i zamenika člana Komisije, nadležni Odbor će se pisanim putem obratiti sledećoj poslaničkoj grupi kojoj bi prema veličini pripalo pravo predlaganja lica u Komisiju, zahtevom da ta poslanička grupa dostavi predlog kandidata za člana i zamenika člana Komisije u roku od sedam dana od dana prijema zahteva.

Ako nadležni Odbor utvrdi da neki od predloženih kandidata za člana, odnosno zamenika člana Komisije ne ispunjava uslove za članstvo u Komisiji, uputiće zahtev ovlašćenom predlagaču koji je predložio tog kandidata da podnese novi predlog kandidata u roku od sedam dana od dana prijema zahteva.

Nadležni Odbor utvrđuje Predlog liste od devet kandidata za članove i devet kandidata za zamenike članova Komisije (u daljem tekstu: Predlog liste kandidata), koju podnosi Narodnoj skupštini na razmatranje i usvajanje.

**Imenovanje članova i zamenika članova Komisije**

Član 22đ

Predsednik Narodne skupštine je dužan da Predlog liste kandidata uvrsti u predlog dnevnog reda prve naredne sednice Narodne skupštine, tako da se postupak imenovanja sprovede u rokovima utvrđnim ovim zakonom.

Ukoliko Narodna skupština nije u redovnom zasedanju, Vlada Republike Srbije podneće zahtev da se Narodna skupština sastane u vanredno zasedanje i u zahtevu za održavanje sednice odrediti dnevni red u koji će obavezno uvrstiti razmatranje Predloga liste kandidata iz člana 22d stav 10. ovog zakona.

O Predlogu liste kandidata Narodna skupština odlučuje u celini, javnim glasanjem, većinom glasova svih narodnih poslanika.

Ako Predlog liste kandidata ne dobije potrebnu većinu glasova, postupak predlaganja članova i zamenika članova Komisije se ponavlja u roku od 15 dana od dana završetka sednice Narodne skupštine na kojoj se glasalo o Predlogu liste kandidata.

**Trajanje i prestanak mandata**

Član 22e

Član i zamenik člana Komisije imenuju se na period od pet godina i mogu biti imenovani najviše dva puta.

Članu i zameniku člana Komisije mandat prestaje po sili zakona, a Narodna skupština po službenoj dužnosti utvrđuje prestanak njegovog mandata:

1) zbog isteka perioda na koji je biran;

2) u slučaju smrti;

3) ako izgubi izborno pravo;

4) ako je pravnosnažnom sudskom odlukom osuđen na bezuslovnu kaznu zatvora u trajanju od najmanje 6 meseci;

5) ako izgubi radnu sposobnost;

6) ako podnese ostavku;

7) ako tokom trajanja mandata član ili zamenik člana bude izabran za narodnog poslanika ili bude zaposlen, izabran, imenovan ili postavljen u ministarstvu nadležnom za poslove uprave ili ministarstvu nadležnom za unutrašnje poslove;

8) u drugim slučajevima predviđenim zakonom.

Član, odnosno zamenik člana Komisije ostavku podnosi u pisanom obliku predsedniku Narodne skupštine, a potpis podnosioca mora biti overen u skladu sa zakonom kojim se uređuje overavanje potpisa.

Narodna skupština razrešava dužnosti člana, odnosno zamenika člana Komisije:

1) ako se naknadno utvrdi da ne ispunjava uslove za članstvo u Komisiji propisane ovim zakonom;

2) ako bez opravdanog razloga propusti ili odbije da obavlja dužnost člana, odnosno zamenika člana u periodu od najmanje mesec dana neprekidno ili u periodu od 12 meseci u kome najmanje šest meseci ne obavlja svoju dužnost.

**Popunjavanje upražnjenog mesta člana i zamenika člana Komisije**

Član 22ž

Predsednik Narodne skupštine pokreće postupak za imenovanje novog člana, odnosno  zamenika člana Komisije najkasnije tri meseca pre isteka mandata člana, odnosno zamenika člana Komisije, odnosno u roku od 15 dana od dana utvrđivanja prestanka mandata po sili zakona, odnosno razrešenja dužnosti člana, odnosno zamenika člana Komisije, u smislu člana 22e stav 2. tač. 2) - 8) i stav 4. ovog zakona.

Novog člana, odnosno zamenika člana Komisije predlaže isti ovlašćeni predlagač koji je predložio člana, odnosno zamenika člana Komisije kome je mandat prestao.

Kada prestane mandat člana odnosno zamenika člana Komisije imenovanog na predlog poslaničke grupe koja je glasala za izbor Vlade, pravo da predloži novog člana umesto člana čiji je mandat prestao pripada poslaničkoj grupi koja, u trenutku predlaganja, zauzima isti redosled po brojnosti među poslaničkim grupama koje su glasale za izbor Vlade, kao i poslanička grupa koja je predložila člana čiji je mandat prestao.

Kada prestane mandat člana Komisije odnosno zamenika člana imenovanog na predlog opozicione poslaničke grupe, pravo da predloži novog člana umesto člana čiji je mandat prestao pripada poslaničkoj grupi koja, u trenutku predlaganja, zauzima isti redosled po brojnosti među opozicionim poslaničkim grupama, kao i poslanička grupa koja je predložila člana čiji je mandat prestao.

Ako u trenutku predlaganja u Narodnoj skupštini nije obrazovan dovoljan broj poslaničkih grupa da bi se obezbedio redosled iz st. 3. i 4. ovog člana, pravo predlaganja pripada najvećoj poslaničkoj grupi iz te kategorije ovlašćenih predlagača (poslaničkih grupa koje su glasale za izbor Vlade, odnosno opozicionih poslaničkih grupa).

Ako primenom odredaba st. 3 - 5. ovog člana pravo predlaganja dobije poslanička grupa koja je već predložila više članova odnosno zamenika članova Komisije u odnosu na druge poslaničke grupe iz iste kategorije ovlašćenih predlagača (poslaničke grupe koje su glasale za izbor Vlade, odnosno opozicione poslaničke grupe), prilikom narednog popunjavanja upražnjenog mesta pravo predlaganja pripada poslaničkoj grupi koja je ovlašćeni predlagač u smislu ovog zakona, a koja nije predložila nijednog od članova, odnosno zamenika člana Komisije čiji je mandat i dalje u toku, ako takva poslanička grupa postoji prilikom predlaganja.

Kada prestane mandat člana odnosno zamenika člana Komisije imenovanog na predlog udruženja građana, pravo predlaganja pripada udruženjima koja su ovlašćeni predlagači u smislu člana 22b stav 2. ovog zakona i koja predlog kandidata za novog člana odnosno zamenika člana podnose zajedničkim dogovorom.

Narodna skupština imenuje novog člana, odnosno zamenika člana Komisije u roku od 45 dana od dana utvrđivanja prestanka mandata, odnosno od dana razrešenja dužnosti člana, odnosno zamenika člana Komisije.

Na postupak izbora novog člana, odnosno zamenika člana Komisije shodno se primenjuju odredbe čl. 22g, 22d i 22đ ovog zakona.

**Raspuštanje Komisije**

Član 22z

Predsednik Narodne skupštine raspušta Komisiju ako Komisija:

1) ne usvoji Poslovnik o radu, Metodologiju revizije ili Plan rada u roku od 30 dana od dana isteka roka utvrđenog ovim zakonom za njihovo usvajanje;

2) ne objavi izveštaj o reviziji u roku od 30 dana od dana isteka roka za objavljivanje izveštaja;

3) ne sprovede aktivnost utvrđenu Planom rada komisije u roku od 60 dana od isteka poslednjeg dana koji je Planom rada bio predviđen za sprovođenje te aktivnosti.

Odluku o raspuštanju Komisije, predsednik Narodne skupštine donosi narednog dana od dana nastupanja slučaja iz stava 1. ovog člana.

Istovremeno sa raspuštanjem Komisije, predsednik Narodne skupštine ovlašćenim predlagačima upućuje i na veb-prezentaciji Narodne skupštine objavljuje poziv da u roku od sedam dana od dana objavljivanja poziva na veb-stranici Narodne skupštine dostave nadležnom odboru predloge kandidata za člana odnosno zamenika člana Komisije.

U slučaju iz stava 1. ovog člana, postupak imenovanja novih članova Komisije sprovodi se u skladu sa odredbama ovog zakona.

Na postupak izbora novog člana, odnosno zamenika člana Komisije shodno se primenjuju odredbe čl. 22g, 22d i 22đ ovog zakona i isti se mora okončati u roku od 45 dana od dana raspuštanja Komisije.

**Prva sednica Komisije. Predsednik Komisije**

Član 22i

Prvu sednicu Komisije saziva predsednik Narodne skupštine .

Komisija na prvoj sednici:

- bira predsednika Komisije iz reda članova Komisije koji su izabrani na predlog udruženja građana;

- donosi Poslovnik o radu kojim bliže uređuje organizaciju i način svog rada;

- donosi Plan rada Komisije.

Za predsednika Komisije izabran je član za koga je glasala većina od ukupnog broja članova Komisije, od kojih najmanje dva člana Komisije izabrana na predlog udruženja građana.

Predsednik Komisije bira se na period od šest meseci.

Izuzetno, do podnošenja prvog izveštaja Narodnoj skupštini o reviziji, verifikaciji i kontroli tačnosti i ažuriranja biračkog spiska, predsednik Komisije bira se na period od tri meseca.

Prvi predsednik Komisije bira se iz reda članova izabranih na predlog udruženja građana.

Predsedavanje Komisijom vrši se naizmenično, tako da za predsednika ne može biti izabran član imenovan na predlog iste grupacije predlagača pre nego što proteknu periodi predsedavanja članova imenovanih na predlog ostalih grupacija predlagača.

Odmah nakon izbora, predsednik Komisije imenuje zamenika predsednika Komisije iz reda članova Komisije.

Predsednik Komisije saziva sednice Komisije, predsedava sednicama i stara se o primeni Poslovnika o radu, o redu na sednicama, kao i o sprovođenju Plana rada Komisije i potpisuje akte Komisije. U slučaju njegove odsutnosti ili sprečenosti, navedene poslove obavlja zamenik predsednika Komisije.

**Delokrug rada Komisije**

Član 22j

Komisija je ovlašćena da obavlja sledeće poslove:

1. analizira podatke iz biračkog spiska;
2. analizira pravnu valjanost rešenja na osnovu kojih se vrše promene u biračkom spisku;
3. analizira odnosno prati statističke parametre kretanja biračkog spiska;
4. analizira proces ažuriranja i autorizacije nad promenama u biračkom spisku;
5. analizira podatke o sprovedenim inspekcijskim nadzorima i predloženim odnosno naloženim merama u postupku inspekcijskog nadzora nad primenom propisa kojim se uređuje jedinstveni birački spisak;
6. analizira podatke ministarstva nadležnog za unutrašnje poslove o prebivalištu i boravištu građana, pravnom osnovu po kojem je prijavljeno odnosno odjavljeno prebivalište i usklađenosti ovih podataka sa podacima u biračkom spisku;
7. analizira postupanja službenika ministarstva nadležnog za unutrašnje poslove zaduženih za poslove sa građanima (odobravanje prebivališta i boravišta građana);
8. analizira podatke ministarstva nadležnog za poslove uprave iz Registra matičnih knjiga, koji su od značaja za vođenje biračkog spiska i promene u biračkom spisku;
9. inicira, koordinira i nadzire terensku kontrolu birača na osnovu analiza biračkog spiska u saradnji sa ministarstvom nadležnim za unutrašnje poslove i ministarstvom nadležnim za poslove uprave;
10. nalaže otklanjanje utvrđenih nepravilnosti u biračkom spisku;
11. podnosi zahteve za pokretanje postupaka za utvrđivanje odgovornosti ako u postupku utvrđivanja činjenica o upravljanju i tačnosti biračkog spiska nađe da postoje osnovi sumnje da je došlo do kršenja zakona tako što povredu zakona prijavljuje nadležnim organima;
12. pribavlja podatke nadležnih organa o statističkim kretanjima u biračkom spisku, prebivalištu, boravištu, pasivizaciji i drugim relevantnim podacima u vezi sa biračkim spiskom;
13. izrađuje i objavljuje godišnje i periodične izveštaje o radu u skladu sa ovim zakonom;
14. izrađuje i objavljuje godišnje i periodične izveštaje o reviziji, verifikaciji i kontroli tačnosti i ažuriranja biračkog spiska;
15. sprovodi kampanju za edukaciju birača o ažuriranju biračkog spiska u saradnji sa javnim medijskim servisima, ministarstvom nadležnim za poslove uprave i Republičkom izbornom komisijom;
16. sprovodi edukaciju lica ovlašćenih za vođenje delova jedinstvenog biračkog spiska u jedinicima lokalne samouprave, u saradnji sa ministarstvom nadležnim za poslove uprave i Republičkom izbornom komisijom;
17. inicira saradnju relevantnih institucija radi efikasnog sprovođenja mera za unapređenje integriteta biračkog spiska;
18. analizira informacionu bezbednost softvera biračkog spiska;
19. inicira donošenje ili izmene propisa i daje mišljenje o nacrtima zakona i drugih propisa koji uređuju pitanja iz delokruga Komisije;
20. analizira i poredi evidencije građana (matične knjige i drugi registri) koje su od značaja za vođenje biračkog spiska;
21. analizira postupak zapošljavanja ili angažovanja službenika koji vode birački spisak;
22. analizira postupanja i ovlašćenja službenika koji vode birački spisak, kao i obuke koji oni prolaze;
23. analizira opremu (softver i hardver) i bezbednost opreme koju službenici koriste u vođenju evidencija građana (matične knjige i drugi registri) koje su od značaja za vođenje biračkog spiska;
24. analizira bezbednost baza podataka (prostorije, serveri) evidencija građana (matične knjige i drugi registri) koje su od značaja za vođenje biračkog spiska;
25. analizira zakonska i podzakonska akta koja uređuju način vođenja evidencija građana (matične knjige i drugi registri) koje su od značaja za vođenje biračkog spiska;
26. analizira podatke republičkog organa nadležnog za poslove statistike i drugih organa koji su zaduženi za poslove statistike i poredi ih s podacima iz evidencija građana (matične knjige i drugi registri), kao i s podacima iz biračkog spiska;
27. sprovodi druge analize neophodne da bi se utvrdio stepen integriteta postupka ažuriranja biračkog spiska;
28. donosi Poslovnik o radu i Plan rada Komisije;
29. podnosi zahtev za pokretanje prekršajnog postupka protiv odgovornog lica u organu javne vlasti koje ne postupi u skladu sa njenim nalozima.

Komisija je ovlašćenja da poslove utvrđene stavom 1. ovog člana vrši i radi revizije, verifikacije, kontrole tačnosti i ažuriranja posebnog biračkog spiska nacionalne manjine.“

Poslove iz stava 2. ovog člana koji se odnose na reviziju, verifikaciju, kontrolu tačnosti i ažuriranja posebnog biračkog spiska, Komisija može vršiti samostalno ili na obrazložen predlog nacionalnog saveta nacionalne manjine.

Komisija, u vršenju poslova iz svog delokruga donosi odluke, izdaje naloge, daje mišljenja i sačinjava izveštaje.

Radi obavljanja poslova iz stava 1. ovog člana, organi državne uprave (ministarstva) i posebne organizacije, kao i organi teritorijalne autonomije i lokalne samouprave dužni su da članovima, odnosno zamenicima članova Komisije dostave informacije i omoguće uvid u evidencije kojima raspolažu, a koje su od značaja za vođenje biračkog spiska i promene u biračkom spisku.

Komisija može izdati nalog za dostavljanje informacija odnosno omogućavanje pristupa evidencijama iz stava 3. ovog člana. Nalog može sadržati više dopuna u pogledu vrste i sadržine traženih isprava.

Organ odnosno organizacija kojoj je nalog izdat dužan je da postupi po nalogu u roku od osam dana od dana dostavljanja.

Komisija donosi akt kojim, u skladu sa ovim zakonom, bliže uređuje način vršenja revizije, verifikacije i kontrole tačnosti i ažuriranja biračkog spiska (u daljem tekstu: Metodologija revizije).

Akt iz stava 6. ovog člana Komisija donosi u roku od 60 dana od dana obrazovanja Komisije.

**Odlučivanje**

Član 22k

Komisija odlučuje na sednicama.

Komisija donosi odluku dvotrećinskom većinom glasova svih članova Komisije, i ako je za nju glasalo najmanje dva člana Komisije izabrana na predlog tri najveće poslaničke grupe koje su glasale za izbor Vlade, najmanje dva člana Komisije izabrana na predlog tri najveće opozicione poslaničke grupe, i najmanje dva člana izabrana na predlog udruženja građana, osim ako je ovim zakonom drugačije propisano.

Zamenik člana Komisije zamenjuje člana Komisije u slučaju njegovog odsustva ili prestanka dužnosti člana Komisije, do izbora novog člana Komisije.

Zamenik člana Komisije ima pravo glasa u odsustvu člana Komisije koga zamenjuje.

Zamenik člana Komisije ima ista prava i dužnosti kao i član koga zamenjuje.

**Učesnici u radu Komisije bez prava odlučivanja**

Član 22l

U radu Komisije, bez prava odlučivanja, učestvuju:

* tri predstavnika ministarstva nadležnog za poslove uprave;
* jedan predstavnik ministarstva nadležnog za unutrašnje poslove;
* jedan predstavnik Poverenika za informacije od javnog značaja i zaštitu podataka o ličnosti.

Organi iz stava 1. ovog člana dužni su da odrede svoje predstavnike, u roku od 15 dana od dana prijema pisanog zahteva Komisije.

Sednice Komisije se održavaju i bez prisustva predstavnika organa iz stava 1. ovog člana.

U radu Komisije, bez prava odlučivanja, po pozivu Komisije, mogu učestvovati i:

- predstavnici međunarodnih organizacija i stručnjaci sa znanjem iz oblasti rada Komisije;

- državni službenici u organima državne uprave i službenici u organima autonomnih pokrajina, odnosno organima jedinica lokalne samouprave, sa znanjem iz oblasti rada Komisije, koje odredi rukovodilac organa u kojima su ova lica zaposlena.

Pozvana lica iz stava 3. ovog člana dužna su da Komisiji učine dostupnim sve informacije neophodne za ostvarivanje ciljeva i zadataka Komisije propisanih ovim zakonom.

**Posmatrači rada Komisije**

Član 22lj

Rad na sednici Komisije mogu posmatrati predstavnici drugih udruženja građana i međunarodnih organizacija koji ostvaruju ciljeve iz oblasti rada Komisije (u daljem tekstu: posmatrači rada Komisije), bez prava učešća.

Posmatrači rada Komisije, zainteresovani za posmatranje rada na sednici Komisije, blagovremeno podnose prijave Komisiji, sa imenima svojih predstavnika.

Komisija ispituje ispunjenost uslova iz prijava i donosi odluku o usvajanju prijava za posmatranje.

Predstavnici posmatrača rada Komisije imaju pravo da prisustvuju svim sednicama Komisije, osim kada je isključena javnost.

Predsednik Komisije je dužan da o održavanju sednice Komisije blagovremeno obavesti zainteresovane posmatrače rada Komisije.

Komisija je dužna da predstavniku posmatrača rada Komisije i prevodiocu u njegovoj pratnji omogući nesmetano posmatranje rada Komisije.

Predstavnik posmatrača i prevodilac u njegovoj pratnji dužni su da službene legitimacije nose na vidnom mestu.

**Izveštaji Komisije**

Član 22m

Komisija podnosi Narodnoj skupštini redovni godišnji izveštaj o svom radu , do kraja februara tekuće godine za prethodnu godinu.

Izveštaj iz stava 1. ovog člana Komisija objavljuje na svojoj veb-prezentaciji, o čemu obaveštava sredstva javnog informisanja.

Izveštaj iz stava 1. ovog člana obavezno sadrži godišnji izveštaj o reviziji, verifikaciji i kontroli tačnosti i ažuriranja biračkog spiska (u daljem tekstu: Izveštaj o reviziji).

Izveštaj o reviziji sadrži preporuke nadležnim organima i organizacijama sa merama za unapređenje tačnosti i ažuriranja biračkog spiska.

Organi i organizacije na koje se odnose preporuke iz Izveštaja o reviziji dužni su da po preporukama postupe i da o tome podnesu izveštaj Komisiji u roku od 120 dana od dana prijema Izveštaja o reviziji.

U roku od 30 dana od dana isteka roka za podnošenje izveštaja iz stava 5. ovog člana, Komisija razmatra primenu preporuka na sednici na kojoj je dužan je da prisustvuje predstavnik nadležnog organa odnosno organizacije na koju se preporuke odnose. Komisija izveštaj o razmatranju preporuka podnosi Narodnoj skupštini.

Ukoliko prilikom razmatranja izveštaja o primeni preporuka utvrdi da organ ili organizacija nije postupila po preporukama iz stava 4. ovog člana, Komisija zaključkom nalaže organu ili organizaciji da postupi po preporukama i o tome u roku od 30 dana od dana dostavljanja zaključka podnese izveštaj Komisiji.

Komisija razmatra postupanje po zaključku iz stava 7. ovog člana u roku od 15 dana od dana dostavljanja izveštaja iz stava 6. ovog člana i o tome podnosi izveštaj Narodnoj skupštini.

Tokom obavljanja revizije, Komisija može da donese periodične izveštaje sa preporukama nadležnim organima i organizacijama sa merama za unapređenje tačnosti i ažuriranja biračkog spiska (u daljem tekstu: Periodični izveštaj) koji objavljuje na svojoj veb-prezentaciji.

Organ odnosno organizacija na koju se odnose preporuke iz Periodičnog izveštaja dužna je da po preporukama postupi i da o tome podnese izveštaj Komisiji u roku od 120 dana od dana prijema Periodičnog izveštaja.

Periodični izveštaj je sastavni deo Izveštaja o reviziji.

**Praćenje primene preporuka**

Član 22n

Komisija prati primenu preporuka iz člana 22m i razmatra izveštaje o postupanju po preporukama koje joj podnose nadležni organi i organizacije.

U roku od 30 dana od dana isteka roka za podnošenje izveštaja iz člana 22m stav 5. ovog zakona, Komisija razmatra primenu preporuka i o tome podnosi izveštaj Narodnoj skupštini.

Sednici Komisije na kojoj se razmatra postupanje po preporukama dužan je da prisustvuje predstavnik nadležnog organa odnosno organizacije na koju se preporuke odnose.

Ukoliko prilikom razmatranja izveštaja o primeni preporuka utvrdi da organ ili organizacija nije postupila po preporukama iz stava člana 22m stav 4. ovog zakona, Komisija zaključkom nalaže organu ili organizaciji da postupi po preporukama i o tome u roku od 30 dana od dana dostavljanja zaključka podnese izveštaj Komisiji.

Komisija razmatra postupanje po zaključku iz stavaovog člana u roku od 15 dana od dana dostavljanja izveštaja iz stava 4. ovog člana i o tome podnosi izveštaj Narodnoj skupštini.

**Javnost rada Komisije**

Član 22nj

Rad Komisije je javan.

Javnost rada Komisije se obezbeđuje objavljivanjem, bez odlaganja, na veb-prezentaciji Komisije: saziva sednica Komisije, godišnjih i periodičnih izveštaja o radu, odluka Komisije, godišnjih i periodičnih izveštaja o reviziji, verifikaciji i kontroli tačnosti i ažuriranja biračkog spiska, Poslovnika o radu, Metodologije revizije, Plana rada Komisije, zapisnika sa sednica Komisije i drugih informacija iz delokruga rada Komisije od značaja za javnost.

Komisija izdaje saopštenja za javnost o svom radu i aktivnostima najmanje jednom mesečno, putem veb-prezentacije Komisije.

Veb-prezentacija Komisije uspostavlja se u roku od 30 od dana stupanja na snagu ovog zakona.

Građani mogu putem veb-prezentacije Komisije da dostavljaju obaveštenja o mogućim nepravilnostima u vezi sa radom organa nadležnih za vođenje i ažuriranje jedinstvenog biračkog spiska.

Izuzetno, Komisija, na predlog člana Komisije, može odlučiti da isključi javnost iz zakonom predviđenih razloga.

**Uslovi za rad Komisije**

Član 22o

Uslove za rad Komisije obezbeđuje Narodna skupština.

Sredstva za rad Komisije obezbeđuju se u budžetu Republike Srbije.

Članovi i zamenici članova Komisije imaju pravo na mesečnu naknadu za rad u Komisiji u visini jedne i po prosečne zarade bez poreza i doprinosa isplaćene u Republici Srbiji prema poslednjem objavljenom podatku republičkog organa nadležnog za poslove statistike.

Članovi Komisije ostvaruju pravo na naknadu troškova koji nastaju u vezi s njihovim radom u Komisiji, shodno Uredbi o naknadi troškova i otpremnini državnih službenika i nameštenika, a u skladu sa Uredbom o naknadama i drugim primanjima izabranih i postavljenih lica u državnim organima.

Administrativne i tehničke poslove za potrebe rada Komisije obavljaju zaposleni u Službi Narodne skupštine, koje odredi generalni sekretar Narodne skupštine.

Komisija ima sekretara i zamenika sekretara, koje imenuje generalni sekretar Narodne skupštine iz reda zaposlenih u Službi Narodne skupštini.

Za sekretara, odnosno zamenika sekretara Komisije može biti imenovano samo ono lice koje ima visoko obrazovanje u oblasti pravnih nauka.

**Član 4.**

U članu 25. posle stava 1. dodaju se st. 2-5. koji glase:

“Novčanom kaznom od od 100.000 do 2.000.000 dinara kazniće se za prekršaj organ ili pravno lice koje koristi podatke o ličnosti u biračkom spisku suprotno članu 14b ovog zakona ili povredi obaveze predviđene izjavom o poverljivosti.

Za prekršaj iz stava 2. ovog člana kazniće se i odgovorno lice u organu ili pravnom licu novčanom kaznom od 20.000 do 150.000 dinara.

Fizičko lice koje neovlašćeno pristupi podacima o ličnosti u biračkom spisku, koristi ili otkrije podatke o ličnosti u biračkom spisku, kazniće se novčanom kaznom od 50.000 do 500.000 dinara.

Novčanom kaznom od 20.000 do 150.000 dinara kazniće se za prekršaj odgovorno lice u organu odnosno organizaciji ako:

1) organ odnosno organizacija kojoj je bio dostavljen nalog za dostavljanje informacija i omogućavanje uvida u evidencije, u propisanom roku ne postupi u svemu u skladu sa nalogom Komisije, odnosno ne dostavi niti omogući uvid u evidencije kojima raspolaže, a koje su od značaja za vođenje biračkog spiska i promene u biračkom spisku (član 22j stav 5.).

2) organ odnosno organizacija na koje se odnose preporuke iz izveštaja Komisije ne podnese Komisiji izveštaj o postupanju po preporukama u roku od 120 dana od dana prijema izveštaja iz člana 22m i prelaznih odredaba ovog zakona;

3) organ odnosno organizacija ne postupi po preporukama Komisije u roku od 30 dana od dana dostavljanja zaključka iz člana 22n stav 4. ovog zakona.”

**Prelazne odredbe**

Član 5.

Narednog dana od dana stupanja na snagu ovog zakona predsednik Narodne skupštine upućuje poziv ovlašćenim predlagačima da nadležnom odboru u roku od 15 dana dostave predloge kandidata za člana, odnosno zamenika člana za obrazovanje Komisije.

Odbor je dužan da održi sednicu na kojoj će utvrditi Predlog liste kandidata iz člana 22g stav 4. ovog zakona, koji podnosi Narodnoj skupštini na razmatranje i usvajanje, u roku od 15 dana od isteka roka iz stava 1. ovog člana.

Narodna skupština obrazuje Komisiju izborom svih devet članova i zamenika članova Komisije, u roku od 30 dana od dana podnošenja Predloga liste kandidata iz stava 2. ovog člana.

Komisija će najkasnije u roku od godinu dana od dana obrazovanja podneti Narodnoj skupštini izveštaj o reviziji, verifikaciji i kontroli tačnosti i ažuriranja biračkog spiska koji sadrži preporuke nadležnim organima i organizacijama sa merama za unapređenje tačnosti i ažuriranja biračkog spiska.

Na izveštavanje Komisije o postupanju nadležnih organa i organizacija po preporukama iz stava 4. ovog člana i praćenje primena tih preporuka shodno se primenjuju odredbe člana 22m i 22n ovog zakona.

Komisija donosi Poslovnik o radu i Plan rada Komisije u roku od 30 dana od dana obrazovanja Komisije.

**Završna odredba**

Član 6.

Ovaj zakon stupa na snagu osmog dana od dana objavljivanja u „Službenom glasniku Republike Srbije“.

**O B R A Z L O Ž E Nj E**

1. **USTAVNI OSNOV ZA DONOŠENjE ZAKONA**

Ustavni osnov za donošenje Zakona o izmenama i dopunama Zakona o jedinstvenom biračkom spisku sadržan je u članu 52. a u vezi sa članom 97. Ustava Republike Srbije, kojima se reguliše izborno pravo i nadležnost Republike Srbije da uređuje i obezbeđuje ostvarivanje i zaštitu sloboda i prava građana, ustavnosti i zakonitosti, kao i organizaciju, nadležnost i rad republičkih organa i druge odnose od interesa za Republiku Srbiju, u skladu sa Ustavom.

1. **RAZLOZI ZA DONOŠENjE ZAKONA**

Tokom sprovođenja izbornih procesa održanih 17. decembra 2023. godine i 02. juna 2024. godine utvrđene su brojne nepravilnosti od strane međunarodne posmatračke misije Kancelarije za demokratske institutcije i ljudska prava (ODIHR), kao i domaćih posmatrača, što je dokumentovano i izveštajima navedenih organizacija. U navedenim izveštajima, pored ostalih nepravilnosti, ističe se i nedostatak poverenja u Jedinstveni birački spisak (JBS), kao i zahtevi da se izvrši njegova inkluzivna i smislena revizija. Lokalni izbori u Zaječaru 2025. godine jasno su potvrdili ove navode kao i zabrinutosti u vezi sa poverenjem u JBS, jer su proverom uzorka lokalnog biračkog spiska u Zaječaru otkrivene brojne i ozbiljne greške, uz izostanak odgovarajuće institucionalne reakcije.

Rešenje koje se predlaže ovim izmenama i dopunama Zakona ima za cilj da uspostavi čvrste osnove za obnovu poverenja javnosti u JBS kroz proces koji je inkluzivan, transparentan i vođen od strane stručnjaka. Konkretno se odnosi na ODIHR preporuku broj: 4/2023: Da bi se odgovorilo na zabrinutosti u vezi sa tačnošću izvoda iz biračkog spiska i povećalo poverenje javnosti, trebalo bi preispitati relevantne zakone, propise i prakse kako bi se omogućio uvid u podatke iz biračkog spiska i olakšalo sprovođenje značajne revizije JBS uz učešće relevantnih zainteresovanih strana, uključujući političke stranke i organizacije civilnog društva, a u skladu sa standardima zaštite podataka.

Predlog ovog zakona je rezultat širokog konsultativnog procesa u kojem su svi formalni i neformalni politički i društveni akteri bili pozvani da daju svoje komentare i doprinose, od kojih je veliki broj uvažen i integrisan. Pored toga, pažljivo su analizirani svi komentari i preporuke koje je ODIHR uputio na nacrte predloga vladajuće većine u periodu od januara do septembra 2025. godine, te su odredbe ovog predloga Zakona usklađene kako sa tim konkretnim preporukama, tako i sa njihovim širim duhom.

Izmene se odnose i na posebne biračke spiskove nacionalnih manjina. U skladu sa Zakonom o nacionalnim savetima nacionalnih manjina (član 48. stav 6.) propisuje se da ministarstvo nadležno za ljudska i manjinska prava (koje vodi poseban birački spisak nacionalne manjine) preuzima podatke iz jedinstvenog biračkog spiska koji su potrebni za ažuriranje i vršenje promena po službenoj dužnosti u posebnom biračkom spisku. Ova odredba Zakona o nacionalnim savetima nacionalniih manjina daje mogućnost da se delokrug poslova Komisije za kontrolu reviziju, verifikaciju i kontrolu tačnosti i ažuriranja biračkog spiska proširi i na poseban birački spisak. Stanje u posebnom biračkom spisku nacionalne manjine je identično ili slično stanju u jedinstvenom biračkom spisku i potrebno je i u njemu izvršiti reviziju.

1. **OBJAŠNjENjE OSNOVNIH PRAVNIH INSTITUTA I POJEDINAČNIH REŠENjA**

**Članom 1**. Predloga Zakona dodaje se novi član 2a u važećem Zakonu kojim se osniva Komisija za reviziju, verifikaciju i kontrolu tačnosti i ažuriranja biračkog spiska. Cilj osnivanja ove Komisije je vraćanje poverenja građana u tačnost biračkog spiska.

**Članom 2.** Predloga Zakona dodaju se novi članovi 14a i 14b u važećem Zakonu kojim se reguliše izlaganje biračkog spiska na uvid građanima, kao i zaštita podataka o ličnosti.

**Članom 3.** Predloga Zakona, posle glave V, dodaje se nova glava Va i članovi 22a do 22o u važećem Zakonu kojima se regulišu: položaj Komisije, sastav Komisije, uslovi za izbor u članstvo Komisije, ovlašćeni predlagači članova i zamenika članova Komisije, postupak predlaganja članova i zamenika članova Komisije, imenovanje članova i zamenika članova Komisije, trajanje i prestanak mandata, popunjavanje upražnjenog mesta člana i zamenika člana Komisije, raspuštanje Komisije, prva sednica Komisije i predsednik Komisije, delokrug rada Komisije, odlučivanje Komisije, učesnici u radu Komisije bez prava odlučivanja, prisustvovanje posmatrača sednicama Komisije, izveštaji Komisije, praćenje primena preporuka, javnost rada Komisije, uslovi za rad Komisije.

**Članom 4.** Predloga Zakona dopunjuje se član 25. važećeg Zakona tako što se nakon stava 1. dodaju stavovi 2. do 5. kojima se određuju novčane kazne za prekršaje koje učine pravna i fizička lica, a u vezi sa ovim zakonom.

**Članom 5.** Predloga Zakona navedene su prelazne odredbe kojima se regulišu rokovi za: upućivanje poziva ovlašćenim predlagačima za izbor članova i zamenika članova prve Komisije, dostavu predloga kandidata za člana odnosno zamenika člana Komisije, utvrđivanje predloga liste kandidata za obrazovanje prve Komisije, za prvo podnošenje izveštaja o reviziji, verifikaciji, kontroli tačnosti i ažuriranja JBS Narodnoj skupštini, i donošenje akata neophodnih za rad Komisije.

**Članom 6.** Predloga Zakona propisan je rok za stupanje na snagu zakona.

1. **FINANSIJSKA SREDSTVA POTREBNA ZA SPROVOĐENjE ZAKONA**

Za sprovođenje ovog Zakona potrebno je obezbediti dodatna sredstva u Budžetu Republike Srbije, kako bi se osigurala nezavisnost i nepristrasnost članova i zamenika članova Komisije, a u skladu sa preporukom ODIHR.

1. **ANALIZA EFEKATA PROPISA**

**1.** **Zaštita podataka o ličnosti**

Predlogom Zakona je predviđeno da se podaci iz biračkog spiska obrađuju isključivo u svrhu ostvarivanja biračkog prava, u skladu sa ovim zakonom i zakonom kojim je uređena zaštita podataka o ličnosti. Takođe, predviđena je zabrana zloupotrebe podataka o ličnosti, a predviđena je i primena pravnoga standarda prema kome su sva lica koja imaju pristup podacima dužna da sa njima postupaju sa dužnom pažnjom.

**2. Sastav i stalnost Komisije**

Predlogom Zakona predviđa se devetočlana Komisija – tri člana koje predlaže vladajuća većina, tri opozicioni poslanici i tri organizacije civilnog društva. Ovakav sastav obezbeđuje vidljivu ravnotežu koja podstiče poverenje, a što direktno odražava jasan stav ODIHR-a koji insisira na inkluzivnoste, ravnoteži i učešću političkih aktera i civilnog društva u reviziji. Ravnopravno predstavljanje od početka sprečava unapred ugrađenu dominaciju i smanjuje percepciju političke kontrole nad procesom, koji bi morao biti stručni, što zauzvrat povećava nivo prihvatanja nalaza Komisije od strane javnosti.

Međugrupno odlučivanje po principu „dvostrukog ključa“ iako možda izgleda zahtevno, u praksi je ostvarivo, i od suštinske vrednosti za ceo proces. Pravilo da je za odluku potrebno najmanje šest glasova, uključujući najmanje po dva iz svake grupe, uvodi inkluzivnost u praksu u samom trenutku odlučivanja. Time se obezbeđuje široka (gotovo konsenzualna) saglasnost, bez mogućnosti da bilo koja grupa odlučuje samostalno, a istovremeno se smanjuje rizik od „pro-forma podrške“, jer se zahteva po dva saglasna glasa iz svake grupacije.

Budući da su članovi imenovani kao stručnjaci, paritet im omogućava da „puste rad da govori sam za sebe“. Neophodna većina od po dva člana unutar svake od grupa pružaju članovima prostor da pokažu nepristrasnost, uz očuvanu mogućnost izdvojenih mišljenja gde je to opravdano – jačajući tako transparentnost bez blokiranja procesa odlučivanja.

ODIHR od 2012. godine preporučuje unapređenje tačnosti i transparentnosti biračkog spiska, a od 2022. i sprovođenje sveobuhvatne, nezavisne revizije JBS, sve u cilju izgradnje poverenja javnosti. Paritetni model prevodi ove principe u konkretno institucionalno rešenje: proces vođen od strane stručnjaka, zajednički u vlasništvu vlasti, opozicije i civilnog društva, i usmeren na poverenje kao glavni ishod.

Pravilo „6 od 9“, uz uslov „po dva iz svake grupe“, dovoljno je strogo da obezbedi među-grupni konsenzus, a ujedno praktičnije od super-većina koje mogu dovesti do zastoja. Pored toga, predlog zadržava parlamentarni nadzor i krajnju kontrolu parlamentarne većine kroz precizno definisanu mogućnost raspuštanja Komisije u slučaju da njen rad bude očigledno blokiran – čime se odražava demokratska odgovornost, uz očuvanje operativne nezavisnosti i, na kraju, postavljanje temelja za poverenje javnosti u proces.

Takođe, predlog Zakona predviđa da Komisija bude stalno telo, a u skladu sa ODIHR preporukom.

**3. Svojstvo službenog lica**

Predlogom Zakona predviđa se da članovi i zamenici članova Komisije imaju svojstvo službenog lica u vršenju poslova iz delokruga rada Komisije.

Na taj način, članovi i zamenici članova dobijaju pravnu zaštitu (zbog postojanja krivičnog dela Napad na službeno lice), a istovremeno je uvećana njihova dužnost zakonitog i savesnog postupanja.

**4. Standard posedovanja integriteta, stručnosti i veština**

Predlogom Zakona, propisuje se da se za člana odnosno zamenika člana Komisije bira lice koje ima odgovarajući profesionalni integritet, stručnosti i veštine, a imaći u vidu i predlog da članovi i zamenici članova imaju svojstvo službenog lica.

**5. Ovlašćenja Komisije**

Pedlogom Zakona je predviđeno da Komisija vrši analize, inicira pokretanje postupaka, izdaje naloge, daje mišljenja, izrađuje i objavljuje izveštaje, sprovodi edukaciju lica ovlašćenih za vođenje delova JBS, donosi akta relevantna za svoj rad, podnosi zahtev za pokretanje prekršajnog postupka i donosi druge oduke iz delokruga svog rada, a sve u cilju kontrole tačnosti i ažuriranja JBS.

**6. Izveštaji i preporuke Komisije i praćenje njihove primene**

Predlogom Zakona predviđa se da Komisija donosi redovni godišnji izveštaj o svom radu, Izveštaj o reviziji (kao sastavni deo redovnog godišnjeg izveštaja), a može da donese i periodične izveštaje sa preporukama nadležnim organima i organizacijama. Ovim se obezbeđuje da Komisija redovno, efikasno i transparentno izveštava o svim aspektima svog rada, dok se uvođenjem periodičnih izveštaja omogućava pravovremeno reagovanje i povećava delotvornost Komisije.

Predviđeno je da Komisija daje preporuke sa merama za unapređenje stanja biračkog spiska nadležnim organima i organizacijama, kao i da Komisija prati sprovođenje tih preporuka. Kako bi se obezbedilo postupanje organa i organizacija u skladu sa preporukama Komisije, u kaznenim odredbama se uvodi prekršajna odgovornost za odgovorna lica koja ne obezbede postupanje u skladu preporukama.

**7. Javnost rada Komisije**

Predlogom Zakona predviđeno je da Komisija ima svoju veb-prezentaciju, da je u obavezi da objavljuje redovne i periodične izveštaje i da najmanje jednom mesečno daje saopštenja za javnost. Dodatno je predviđeno da će putem sajta Komisije građani moći da obaveštavaju Komisiju o eventualnim nepravilnostima u vezi sa biračkim spiskom. Ovim odredbama omogućava se uvid javnosti u rad Komisije, a time i mogućnost vraćanja poverenja građana u JBS.

1. **RAZLOZI ZA DONOŠENjE ZAKONA PO HITNOM POSTUPKU**

Zakon je potrebno doneti po hitnom postupku kako bi se prevazišla teška društvena i politička kriza u kojoj se nalaze građani Srbije.

1. **PREGLED ODREDABA VAŽEĆEG PROPISA KOJE SE MENjAJU**

„Organ nadležan za reviziju, verifikaciju i kontrolu tačnosti i ažuriranja biračkog spiska

*Organi nadležni za vođenje i ažuriranje biračkog spiska*

Član 2.

Birački spisak vodi ministarstvo nadležno za poslove uprave.

Vođenje biračkog spiska od strane ministarstva nadležnog za poslove uprave obuhvata: analiziranje podataka iz biračkog spiska i preduzimanje mera radi obezbeđenja njihove međusobne usklađenosti i tačnosti, vršenje promena u biračkom spisku (upis, brisanje, izmena, dopuna ili ispravka) nakon zaključenja biračkog spiska i obavljanje drugih poslova, u skladu sa ovim zakonom.

Deo biračkog spiska za područje jedinice lokalne samouprave ažurira opštinska, odnosno gradska uprava, kao poveren posao.

Ažuriranje dela biračkog spiska za područje jedinice lokalne samouprave od strane opštinske, odnosno gradske uprave obuhvata vršenje promena u biračkom spisku (upis, brisanje, izmena, dopuna ili ispravka) po službenoj dužnosti ili na zahtev građana do zaključenja biračkog spiska i druge poslove, u skladu sa ovim zakonom.

ČLAN 2A

REVIZIJU, VERIFIKACIJU I KONTROLU TAČNOSTI I AŽURIRANjA BIRAČKOG SPISKA VRŠI KOMISIJA ZA REVIZIJU, VERIFIKACIJU I KONTROLU TAČNOSTI I AŽURIRANjA BIRAČKOG SPISKA KOJA SE OSNIVA OVIM ZAKONOM A ČIJE ČLANOVE IMENUJE NARODNA SKUPŠTINA U SKLADU SA OVIM ZAKONOM.“

4. *Izlaganje delova biračkog spiska za područje jedinice lokalne samouprave*

Član 14.

Dan posle raspisivanja izbora, opštinska, odnosno gradska uprava koja ažurira birački spisak za područje jedinice lokalne samouprave izlaže deo biračkog spiska za područje jedinice lokalne samouprave na uvid građanima i to oglašava preko sredstava javnog informisanja i, po potrebi, na drugi način i obaveštava građane da od opštinske, odnosno gradske uprave mogu do zaključenja biračkog spiska zahtevati donošenje rešenja na kojima se zasnivaju promene u biračkom spisku.

Način izlaganja dela biračkog spiska koji se vodi za područje jedinice lokalne samouprave bliže uređuje ministar nadležan za poslove uprave.

„**IZLAGANjE BIRAČKOG SPISKA GRAĐANIMA**

ČLAN 14A

U CILjU IZLAGANjA BIRAČKOG SPISKA GRAĐANIMA, MINISTARSTVO NADLEŽNO ZA POSLOVE UPRAVE NA SVOJOJ VEB-PREZENTACIJI, U MAŠINSKI ČITLjIVOM OBLIKU, OMOGUĆAVA UVID U PODATKE O BIRAČIMA (IME, IME JEDNOG RODITELjA I PREZIME) RAZVRSTANIM PO BIRAČKIM MESTIMA ZA PODRUČJE JEDINICE LOKALNE SAMOUPRAVE, KAO I UVID U PODATKE O BROJU BIRAČA PO DOMAĆINSTVU, ODNOSNO ADRESI I BROJU STANA.

NAKON ZAKLjUČENjA BIRAČKOG SPISKA, MINISTARSTVO NADLEŽNO ZA POSLOVE UPRAVE, PORED PODATAKA IZ STAVA 1. OVOG ČLANA, NA SVOJOJ VEB-PREZENTACIJI, U MAŠINSKI ČITLjIVOM OBLIKU, OMOGUĆAVA I UVID U PODATAK DA LI ĆE BIRAČ NA PREDSTOJEĆIM IZBORIMA GLASATI PREMA MESTU PREBIVALIŠTA ILI PREMMA MESTU BORAVIŠTA U ZEMLjI, ODNOSNO U INOSTRANSTVU.

PRISTUP PODACIMA IZ ST. 1. I 2. OVOG ČLANA OMOGUĆAVA SE PRETHODNIM UNOŠENjEM PODATAKA O JEDINSTVENOM MATIČNOM BROJU GRAĐANA I REGISTARSKOM BROJU LIČNE KARTE, ODNOSNO BROJU PASOŠA ZAINTERESOVANOG LICA KOJE PRISTUPA PODACIMA NA VEB-PREZENTACIJI MINISTARSTVA NADLEŽNOG ZA POSLOVE UPRAVE.

OPŠTINSKA, ODNOSNO GRADSKA UPRAVA OBJAVLjUJE SVAKIH SEDAM DANA NA SVOJOJ VEB-PREZENTACIJI PODATKE O UKUPNOM BROJU BIRAČA NA SVOM PODRUČJU, BROJU PROMENA U DELU BIRAČKOG SPISKA ZA PODRUČJE TE JEDINICE LOKALNE SAMOUPRAVE KOJI AŽURIRA KAO POVERENI POSAO, KAO I PRAVNI OSNOV TIH PROMENA ZA PRETHODNIH SEDAM DANA, I TE PODATKE ELEKTRONSKIM PUTEM DOSTAVLjA MINISTARSTVU NADLEŽNOM ZA POSLOVE UPRAVE BEZ ODLAGANjA.

MINISTARSTVO NADLEŽNO ZA POSLOVE UPRAVE PODATKE IZ STAVA 4. OVOG ČLANA RAZVRSTANE PO JEDINICAMA LOKALNIH SAMOUPRAVA OBJAVLjUJE NA SVOJOJ VEB-PREZENTACIJI SVAKIH SEDAM DANA.

MINISTARSTVO NADLEŽNO ZA VOĐENjE POSEBNOG BIRAČKOG SPISKA NACIONALNE MANjINE POD ISTIM USLOVIMA I NA ISTI NAČIN UTVRĐEN OVIM ČLANOM, IZLOŽIĆE POSEBAN BIRAČKI SPISAK NACIONALNE MANjINE GRAĐANIMA.

**ZAŠTITA PODATAKA O LIČNOSTI**

ČLAN 14B

PODACI SADRŽANI U BIRAČKOM SPISKU OBRAĐUJU SE ISKLjUČIVO U SVRHU OSTVARIVANjA BIRAČKOG PRAVA, U SKLADU SA OVIM ZAKONOM I ZAKONOM KOJIM JE UREĐENA ZAŠTITA PODATAKA O LIČNOSTI.

PODACI O LIČNOSTI U BIRAČKOM SPISKU NE SMEJU SE KORISTITI U SVRHE POLITIČKOG OGLAŠAVANjA, KOMERCIJALNE SVRHE NITI ZLOUPOTREBLjAVATI NA DRUGI NAČIN.

SVA LICA KOJA PO BILO KOM OSNOVU PREDVIĐENIM OVIM ZAKONOM IMAJU PRISTUP PODACIMA O LIČNOSTI U BIRAČKOM SPISKU DUŽNA SU DA SA TIM PODACIMA POSTUPAJU SA DUŽNOM PAŽNjOM, U SKLADU SA ZAKONOM KOJIM JE UREĐENA ZAŠTITA PODATAKA O LIČNOSTI, A ISKLjUČIVO U SVRHU VRŠENjA OVLAŠĆENjA KOJA SU IM OVIM ZAKONOM POVERENA.

LICA IZ STAVA 1. OVOG ČLANA DUŽNA SU DA PRILIKOM PRISTUPA PODACIMA IZ BIRAČKOG SPISKA DAJU PISANU IZJAVU O POVERLjIVOSTI PODATAKA KOJOM POTVRĐUJU DA SU UPOZNATI SA OBAVEZOM DA PRILIKOM PRISTUPA PODACIMA IZ BIRAČKOG SPISKA MORAJU POSTUPATI U SKLADU SA ZAKONOM KOJIM JE UREĐENA ZAŠTITA PODATAKA O LIČNOSTI I ISKLjUČIVO U SVRHU OVLAŠĆENjA KOJA SU IM OVIM ZAKONOM POVERENA.

KOMISIJA ZA REVIZIJU, VERIFIKACIJU I KONTROLU TAČNOSTI I AŽURIRANjA BIRAČKOG SPISKA UTVRĐUJE IZGLED OBRASCA IZJAVE O POVERLjIVOSTI PODATAKA.”

V NADZOR

Član 22.

Ministarstvo nadležno za poslove uprave preko upravne inspekcije nadzire ažuriranje biračkog spiska i vršenje drugih poslova koji su prema ovom zakonu povereni opštinskim, odnosno gradskim upravama.

Ministarstvo nadležno za poslove uprave pri tome ima sva opšta i posebna ovlašćenja koja prema zakonu kojim se uređuje državna uprava ima nadzorni organ državne uprave kad nadzire rad imalaca javnih ovlašćenja.

„VA KOMISIJA ZA REVIZIJU, VERIFIKACIJU I KONTROLU TAČNOSTI I AŽURIRANjA BIRAČKOG SPISKA

**POLOŽAJ KOMISIJE**

ČLAN 22A

KOMISIJA ZA REVIZIJU, VERIFIKACIJU I KONTROLU TAČNOSTI I AŽURIRANjA BIRAČKOG SPISKA (U DALjEM TEKSTU: KOMISIJA) JE STALNO, NEZAVISNO I SAMOSTALNO TELO KOJE VRŠI JAVNA OVLAŠĆENjA U CILjU: SPROVOĐENjA REVIZIJE I UTVRĐIVANjA ČINjENIČNOG STANjA O UPRAVLjANjU, VOĐENjU I TAČNOSTI BIRAČKOG SPISKA; KONTROLISANjA TAČNOSTI I POSTUPKA AŽURIRANjA BIRAČKOG SPISKA; DOPRINOSA POVEĆANjU TRANSPARENTNOSTI I POVERENjA GRAĐANA U BIRAČKI SPISAK.

KOMISIJA IMA STATUS PRAVNOG LICA.

KOMISIJA ZA SVOJ RAD ODGOVARA NARODNOJ SKUPŠTINI.

**SASTAV KOMISIJE**

ČLAN 22B

KOMISIJU ČINI DEVET ČLANOVA I DEVET ZAMENIKA ČLANOVA KOJE IMENUJE NARODNA SKUPŠTINA, NA PREDLOG OVLAŠĆENIH PREDLAGAČA

ŠEST ČLANOVA KOMISIJE I NjIHOVI ZAMENICI IMENUJU SE NA PREDLOG POSLANIČKIH GRUPA U NARODNOJ SKUPŠTINI, DOK SE TRI ČLANA KOMISIJE I NjIHOVI ZAMENICI IMENUJU NA PREDLOG UDRUŽENjA KOJA SU OD STRANE REPUBLIČKE IZBORNE KOMISIJE DOBILA OVLAŠĆENjA ZA POSMATRANjE NAJMANjE TRI IZBORNA POSTUPKA I OBJAVILA NAJMANjE TRI IZVEŠTAJA O NALAZIMA POSMATRANjA TIH IZBORNIH POSTUPAKA (U DALjEM TEKSTU: UDRUŽENjE GRAĐANA).

ZA ČLANA ILI ZAMENIKA ČLANA KOMISIJE NE MOŽE DA BUDE PREDLOŽENO ODNOSNO IMENOVANO LICE KOJE JE NARODNI POSLANIK ILI KOJE JE ZAPOSLENO, IZABRANO, IMENOVANO ILI POSTAVLjENO U MINISTARSTVU NADLEŽNOM ZA POSLOVE UPRAVE I MINISTARSTVU NADLEŽNOM ZA UNUTRAŠNjE POSLOVE.

ČLAN ODNOSNO ZAMENIK ČLANA KOMISIJE IMA SVOJSTVO SLUŽBENOG LICA U VRŠENjU POSLOVA IZ NADLEŽNOSTI KOMISIJE.

**USLOVI ZA IZBOR U ČLANSTVO KOMISIJE**

ČLAN 22V

ZA ČLANA ODNOSNO ZAMENIKA ČLANA KOMISIJE BIRA SE LICE KOJE IMA ODGOVARAJUĆI PROFESIONALNI INTEGRITET, STRUČNOSTI I VEŠTINE.

ZA ČLANA, ODNOSNO ZAMENIKA ČLANA KOMISIJE MOŽE BITI PREDLOŽENO SAMO LICE:

1. KOJE JE DRŽAVLjANIN REPUBLIKE SRBIJE I IMA PREBIVALIŠTE NA TERITORIJI REPUBLIKE SRBIJE;
2. KOJE IMA VISOKO OBRAZOVANjE IZ PRAVNIH, MATEMATIČKIH, DEMOGRAFSKIH, INFORMACIONIH ILI EKONOMSKIH NAUKA ILI DRUŠTVENIH I DRUGIH SRODNIH NAUČNIH OBLASTI I NAJMANjE PET GODINA RADNOG ISKUSTVA U STRUCI.

**OVLAŠĆENI PREDLAGAČI**

ČLAN 22G

TRI NAJVEĆE POSLANIČKE GRUPE U NARODNOJ SKUPŠTINI KOJE SU GLASALE ZA IZBOR VLADE PREDLAŽU SVAKA PO JEDNOG ČLANA I JEDNOG ZAMENIKA ČLANA KOMISIJE.

AKO JE, PRILIKOM PREDLAGANjA ČLANOVA I ZAMENIKA ČLANOVA KOMISIJE, U NARODNOJ SKUPŠTINI OBRAZOVANA SAMO JEDNA POSLANIČKA GRUPA KOJA JE GLASALA ZA IZBOR VLADE, TOJ POSLANIČKOJ GRUPI PRIPADA PRAVO DA PREDLOŽI SVA TRI ČLANA I ZAMENIKA ČLANA KOMISIJE.

AKO SU, PRILIKOM PREDLAGANjA ČLANOVA I ZAMENIKA ČLANOVA KOMISIJE, U NARODNOJ SKUPŠTINI OBRAZOVANE SAMO DVE POSLANIČKE GRUPE KOJE SU GLASALE ZA IZBOR VLADE, VEĆOJ POSLANIČKOJ GRUPI PRIPADA PRAVO DA PREDLOŽI DVA ČLANA I DVA ZAMENIKA ČLANA KOMISIJE, DOK MANjOJ POSLANIČKOJ GRUPI PRIPADA PRAVO DA PREDLOŽI JEDNOG ČLANA I JEDNOG ZAMENIKA ČLANA KOMISIJE.

TRI NAJVEĆE OPOZICIONE POSLANIČKE GRUPE U NARODNOJ SKUPŠTINI (POSLANIČKE GRUPE KOJE NISU GLASALE ZA IZBOR VLADE) PREDLAŽU SVAKA PO JEDNOG ČLANA I ZAMENIKA ČLANA KOMISIJE.

AKO JE, PRILIKOM PREDLAGANjA ČLANOVA I ZAMENIKA ČLANOVA KOMISIJE, U NARODNOJ SKUPŠTINI OBRAZOVANA SAMO JEDNA OPOZICIONA POSLANIČKA GRUPA, NjOJ PRIPADA PRAVO DA PREDLOŽI SVA TRI ČLANA I TRI ZAMENIKA ČLANA KOMISIJE.

AKO SU, PRILIKOM PREDLAGANjA ČLANOVA I ZAMENIKA ČLANOVA KOMISIJE, U NARODNOJ SKUPŠTINI OBRAZOVANE SAMO DVE OPOZICIONE POSLANIČKE GRUPE, VEĆOJ OPOZICIONOJ POSLANIČKOJ GRUPI PRIPADA PRAVO DA PREDLOŽI DVA ČLANA I DVA ZAMENIKA ČLANA KOMISIJE, DOK MANjOJ POSLANIČKOJ GRUPI PRIPADA PRAVO DA PREDLOŽI JEDNOG ČLANA I JEDNOG ZAMENIKA ČLANA KOMISIJE.

UDRUŽENjA GRAĐANA ZAJEDNIČKIM DOGOVOROM PREDLAŽU TRI ČLANA I TRI ZAMENIKA ČLANA KOMISIJE.

**POSTUPAK PREDLAGANjA ČLANOVA I ZAMENIKA ČLANOVA KOMISIJE**

ČLAN 22D

POSTUPAK PREDLAGANjA ČLANOVA I ZAMENIKA ČLANOVA KOMISIJE VRŠI SE PO OSNOVU POZIVA KOJI OVLAŠĆENIM PREDLAGAČIMA UPUĆUJE PREDSEDNIK NARODNE SKUPŠTINE, NAJKASNIJE TRI MESECA PRE ISTEKA MANDATA ČLANA ODNOSNO ZAMENIKA ČLANA KOMISIJE, ODNOSNO U ROKU OD 15 DANA OD DANA PRESTANKA MANDATA ILI RAZREŠENjA ČLANA ODNOSNO ZAMENIKA ČLANA KOMISIJE, U SMISLU ČLANA 22E STAV 2. TAČ. 2) - 8) I STAV 4. OVOG ZAKONA. POZIV SE OBJAVLjUJE NA VEB-PREZENTACIJI NARODNE SUPŠTINE.

PREDLOZI KANDIDATA ZA ČLANOVE I ZAMENIKE ČLANOVA KOMISIJE PODNOSE SE ODBORU NARODNE SKUPŠTINE NADLEŽNOM ZA DRŽAVNU UPRAVU (U DALjEM TEKSTU: NADLEŽNI ODBOR) U ROKU OD 15 DANA OD DANA OD DANA OBJAVLjIVANjA POZIVA NA VEB-PREZENTACIJI NARODNE SKUPŠTINE.

PREDLOG KANDIDATA SADRŽI:

1) IME I PREZIME KANDIDATA;

2) DATUM I MESTO ROĐENjA KANDIDATA;

3) ADRESU STANOVANjA, BROJ TELEFONA I ADRESU ZA PRIJEM ELEKTRONSKE POŠTE KANDIDATA;

4) PODATKE O OBRAZOVANjU KANDIDATA;

5) PODATKE O RADNOM ISKUSTVU KANDIDATA.

UZ PREDLOG KANDIDATA DOSTAVLjA SE:

1) PISANU SAGLASNOST KANDIDATA DA PRIHVATA KANDIDATURU ZA ČLANA KOMISIJE, KOJA SADRŽI NjEGOVO IME, PREZIME I JEDINSTVENI MATIČNI BROJ GRAĐANA I IZJAVU DA NE POSTOJE SMETNjE ZA IZBOR U KOMISIJU IZ ČLANA 22B STAV 3. OVOG ZAKONA;

2) ISPRAVA O OČITANOJ LIČNOJ KARTI SA MIKROKONTROLEROM (ČIPOM), ODNOSNO FOTOKOPIJA LIČNE KARTE BEZ MIKROKONTROLERA KANDIDATA;

3) DOKAZ O STEČENOM VISOKOM OBRAZOVANjU;

4) DOKAZ O RADNOM ISKUSTVU U STRUCI.

UDRUŽENjA GRAĐANA UZ PREDLOG KANDIDATA DOSTAVLjAJU I DOKAZ O ISPUNjENOSTI USLOVA IZ ČLANA 22B STAV 2. OVOG ZAKONA.

NADLEŽNI ODBOR, U ROKU OD SEDAM DANA OD DANA ISTEKA ROKA ZA PREDLAGANjE ČLANOVA I ZAMENIKA ČLANOVA KOMISIJE, RAZMATRA PODNETE PREDLOGE KANDIDATA I ISPITUJE DA LI SU PREDLOGE PODNELI OVLAŠĆENI PREDLAGAČI I DA LI KANDIDATI ZA ČLANOVE I ZAMENIKE ČLANOVA KOMISIJE ISPUNjAVAJU USLOVE ZA IZBOR U KOMISIJU.

PREDLOG KOJI NIJE PODNET OD OVLAŠĆENOG PREDLAGAČA U SMISLU ČL. 22B I 22G OVOG ZAKONA NADLEŽNI ODBOR NEĆE RAZMATRATI, O ČEMU PISANIM PUTEM OBAVEŠTAVA PODNOSIOCA TOG PREDLOGA.

AKO NEKA POSLANIČKA GRUPA KOJA JE OVLAŠĆENI PREDLAGAČ NE DOSTAVI PREDLOG KANDIDATA ZA ČLANA I ZAMENIKA ČLANA KOMISIJE, NADLEŽNI ODBOR ĆE SE PISANIM PUTEM OBRATITI SLEDEĆOJ POSLANIČKOJ GRUPI KOJOJ BI PREMA VELIČINI PRIPALO PRAVO PREDLAGANjA LICA U KOMISIJU, ZAHTEVOM DA TA POSLANIČKA GRUPA DOSTAVI PREDLOG KANDIDATA ZA ČLANA I ZAMENIKA ČLANA KOMISIJE U ROKU OD SEDAM DANA OD DANA PRIJEMA ZAHTEVA.

AKO NADLEŽNI ODBOR UTVRDI DA NEKI OD PREDLOŽENIH KANDIDATA ZA ČLANA, ODNOSNO ZAMENIKA ČLANA KOMISIJE NE ISPUNjAVA USLOVE ZA ČLANSTVO U KOMISIJI, UPUTIĆE ZAHTEV OVLAŠĆENOM PREDLAGAČU KOJI JE PREDLOŽIO TOG KANDIDATA DA PODNESE NOVI PREDLOG KANDIDATA U ROKU OD SEDAM DANA OD DANA PRIJEMA ZAHTEVA.

NADLEŽNI ODBOR UTVRĐUJE PREDLOG LISTE OD DEVET KANDIDATA ZA ČLANOVE I DEVET KANDIDATA ZA ZAMENIKE ČLANOVA KOMISIJE (U DALjEM TEKSTU: PREDLOG LISTE KANDIDATA), KOJU PODNOSI NARODNOJ SKUPŠTINI NA RAZMATRANjE I USVAJANjE.

**IMENOVANjE ČLANOVA I ZAMENIKA ČLANOVA KOMISIJE**

ČLAN 22Đ

PREDSEDNIK NARODNE SKUPŠTINE JE DUŽAN DA PREDLOG LISTE KANDIDATA UVRSTI U PREDLOG DNEVNOG REDA PRVE NAREDNE SEDNICE NARODNE SKUPŠTINE, TAKO DA SE POSTUPAK IMENOVANjA SPROVEDE U ROKOVIMA UTVRĐNIM OVIM ZAKONOM.

UKOLIKO NARODNA SKUPŠTINA NIJE U REDOVNOM ZASEDANjU, VLADA REPUBLIKE SRBIJE PODNEĆE ZAHTEV DA SE NARODNA SKUPŠTINA SASTANE U VANREDNO ZASEDANjE I U ZAHTEVU ZA ODRŽAVANjE SEDNICE ODREDITI DNEVNI RED U KOJI ĆE OBAVEZNO UVRSTITI RAZMATRANjE PREDLOGA LISTE KANDIDATA IZ ČLANA 22D STAV 10. OVOG ZAKONA.

O PREDLOGU LISTE KANDIDATA NARODNA SKUPŠTINA ODLUČUJE U CELINI, JAVNIM GLASANjEM, VEĆINOM GLASOVA SVIH NARODNIH POSLANIKA.

AKO PREDLOG LISTE KANDIDATA NE DOBIJE POTREBNU VEĆINU GLASOVA, POSTUPAK PREDLAGANjA ČLANOVA I ZAMENIKA ČLANOVA KOMISIJE SE PONAVLjA U ROKU OD 15 DANA OD DANA ZAVRŠETKA SEDNICE NARODNE SKUPŠTINE NA KOJOJ SE GLASALO O PREDLOGU LISTE KANDIDATA.

**TRAJANjE I PRESTANAK MANDATA**

ČLAN 22E

ČLAN I ZAMENIK ČLANA KOMISIJE IMENUJU SE NA PERIOD OD PET GODINA I MOGU BITI IMENOVANI NAJVIŠE DVA PUTA.

ČLANU I ZAMENIKU ČLANA KOMISIJE MANDAT PRESTAJE PO SILI ZAKONA, A NARODNA SKUPŠTINA PO SLUŽBENOJ DUŽNOSTI UTVRĐUJE PRESTANAK NjEGOVOG MANDATA:

1) ZBOG ISTEKA PERIODA NA KOJI JE BIRAN;

2) U SLUČAJU SMRTI;

3) AKO IZGUBI IZBORNO PRAVO;

4) AKO JE PRAVNOSNAŽNOM SUDSKOM ODLUKOM OSUĐEN NA BEZUSLOVNU KAZNU ZATVORA U TRAJANjU OD NAJMANjE 6 MESECI;

5) AKO IZGUBI RADNU SPOSOBNOST;

6) AKO PODNESE OSTAVKU;

7) AKO TOKOM TRAJANjA MANDATA ČLAN ILI ZAMENIK ČLANA BUDE IZABRAN ZA NARODNOG POSLANIKA ILI BUDE ZAPOSLEN, IZABRAN, IMENOVAN ILI POSTAVLjEN U MINISTARSTVU NADLEŽNOM ZA POSLOVE UPRAVE ILI MINISTARSTVU NADLEŽNOM ZA UNUTRAŠNjE POSLOVE;

8) U DRUGIM SLUČAJEVIMA PREDVIĐENIM ZAKONOM.

ČLAN, ODNOSNO ZAMENIK ČLANA KOMISIJE OSTAVKU PODNOSI U PISANOM OBLIKU PREDSEDNIKU NARODNE SKUPŠTINE, A POTPIS PODNOSIOCA MORA BITI OVEREN U SKLADU SA ZAKONOM KOJIM SE UREĐUJE OVERAVANjE POTPISA.

NARODNA SKUPŠTINA RAZREŠAVA DUŽNOSTI ČLANA, ODNOSNO ZAMENIKA ČLANA KOMISIJE:

1) AKO SE NAKNADNO UTVRDI DA NE ISPUNjAVA USLOVE ZA ČLANSTVO U KOMISIJI PROPISANE OVIM ZAKONOM;

2) AKO BEZ OPRAVDANOG RAZLOGA PROPUSTI ILI ODBIJE DA OBAVLjA DUŽNOST ČLANA, ODNOSNO ZAMENIKA ČLANA U PERIODU OD NAJMANjE MESEC DANA NEPREKIDNO ILI U PERIODU OD 12 MESECI U KOME NAJMANjE ŠEST MESECI NE OBAVLjA SVOJU DUŽNOST.

**POPUNjAVANjE UPRAŽNjENOG MESTA ČLANA I ZAMENIKA ČLANA KOMISIJE**

ČLAN 22Ž

PREDSEDNIK NARODNE SKUPŠTINE POKREĆE POSTUPAK ZA IMENOVANjE NOVOG ČLANA, ODNOSNO  ZAMENIKA ČLANA KOMISIJE NAJKASNIJE TRI MESECA PRE ISTEKA MANDATA ČLANA, ODNOSNO ZAMENIKA ČLANA KOMISIJE, ODNOSNO U ROKU OD 15 DANA OD DANA UTVRĐIVANjA PRESTANKA MANDATA PO SILI ZAKONA, ODNOSNO RAZREŠENjA DUŽNOSTI ČLANA, ODNOSNO ZAMENIKA ČLANA KOMISIJE, U SMISLU ČLANA 22E STAV 2. TAČ. 2) - 8) I STAV 4. OVOG ZAKONA.

NOVOG ČLANA, ODNOSNO ZAMENIKA ČLANA KOMISIJE PREDLAŽE ISTI OVLAŠĆENI PREDLAGAČ KOJI JE PREDLOŽIO ČLANA, ODNOSNO ZAMENIKA ČLANA KOMISIJE KOME JE MANDAT PRESTAO.

KADA PRESTANE MANDAT ČLANA ODNOSNO ZAMENIKA ČLANA KOMISIJE IMENOVANOG NA PREDLOG POSLANIČKE GRUPE KOJA JE GLASALA ZA IZBOR VLADE, PRAVO DA PREDLOŽI NOVOG ČLANA UMESTO ČLANA ČIJI JE MANDAT PRESTAO PRIPADA POSLANIČKOJ GRUPI KOJA, U TRENUTKU PREDLAGANjA, ZAUZIMA ISTI REDOSLED PO BROJNOSTI MEĐU POSLANIČKIM GRUPAMA KOJE SU GLASALE ZA IZBOR VLADE, KAO I POSLANIČKA GRUPA KOJA JE PREDLOŽILA ČLANA ČIJI JE MANDAT PRESTAO.

KADA PRESTANE MANDAT ČLANA KOMISIJE ODNOSNO ZAMENIKA ČLANA IMENOVANOG NA PREDLOG OPOZICIONE POSLANIČKE GRUPE, PRAVO DA PREDLOŽI NOVOG ČLANA UMESTO ČLANA ČIJI JE MANDAT PRESTAO PRIPADA POSLANIČKOJ GRUPI KOJA, U TRENUTKU PREDLAGANjA, ZAUZIMA ISTI REDOSLED PO BROJNOSTI MEĐU OPOZICIONIM POSLANIČKIM GRUPAMA, KAO I POSLANIČKA GRUPA KOJA JE PREDLOŽILA ČLANA ČIJI JE MANDAT PRESTAO.

AKO U TRENUTKU PREDLAGANjA U NARODNOJ SKUPŠTINI NIJE OBRAZOVAN DOVOLjAN BROJ POSLANIČKIH GRUPA DA BI SE OBEZBEDIO REDOSLED IZ ST. 3. I 4. OVOG ČLANA, PRAVO PREDLAGANjA PRIPADA NAJVEĆOJ POSLANIČKOJ GRUPI IZ TE KATEGORIJE OVLAŠĆENIH PREDLAGAČA (POSLANIČKIH GRUPA KOJE SU GLASALE ZA IZBOR VLADE, ODNOSNO OPOZICIONIH POSLANIČKIH GRUPA).

AKO PRIMENOM ODREDABA ST. 3 - 5. OVOG ČLANA PRAVO PREDLAGANjA DOBIJE POSLANIČKA GRUPA KOJA JE VEĆ PREDLOŽILA VIŠE ČLANOVA ODNOSNO ZAMENIKA ČLANOVA KOMISIJE U ODNOSU NA DRUGE POSLANIČKE GRUPE IZ ISTE KATEGORIJE OVLAŠĆENIH PREDLAGAČA (POSLANIČKE GRUPE KOJE SU GLASALE ZA IZBOR VLADE, ODNOSNO OPOZICIONE POSLANIČKE GRUPE), PRILIKOM NAREDNOG POPUNjAVANjA UPRAŽNjENOG MESTA PRAVO PREDLAGANjA PRIPADA POSLANIČKOJ GRUPI KOJA JE OVLAŠĆENI PREDLAGAČ U SMISLU OVOG ZAKONA, A KOJA NIJE PREDLOŽILA NIJEDNOG OD ČLANOVA, ODNOSNO ZAMENIKA ČLANA KOMISIJE ČIJI JE MANDAT I DALjE U TOKU, AKO TAKVA POSLANIČKA GRUPA POSTOJI PRILIKOM PREDLAGANjA.

KADA PRESTANE MANDAT ČLANA ODNOSNO ZAMENIKA ČLANA KOMISIJE IMENOVANOG NA PREDLOG UDRUŽENjA GRAĐANA, PRAVO PREDLAGANjA PRIPADA UDRUŽENjIMA KOJA SU OVLAŠĆENI PREDLAGAČI U SMISLU ČLANA 22B STAV 2. OVOG ZAKONA I KOJA PREDLOG KANDIDATA ZA NOVOG ČLANA ODNOSNO ZAMENIKA ČLANA PODNOSE ZAJEDNIČKIM DOGOVOROM.

NARODNA SKUPŠTINA IMENUJE NOVOG ČLANA, ODNOSNO ZAMENIKA ČLANA KOMISIJE U ROKU OD 45 DANA OD DANA UTVRĐIVANjA PRESTANKA MANDATA, ODNOSNO OD DANA RAZREŠENjA DUŽNOSTI ČLANA, ODNOSNO ZAMENIKA ČLANA KOMISIJE.

NA POSTUPAK IZBORA NOVOG ČLANA, ODNOSNO ZAMENIKA ČLANA KOMISIJE SHODNO SE PRIMENjUJU ODREDBE ČL. 22G, 22D I 22Đ OVOG ZAKONA.

**RASPUŠTANjE KOMISIJE**

ČLAN 22Z

PREDSEDNIK NARODNE SKUPŠTINE RASPUŠTA KOMISIJU AKO KOMISIJA:

1) NE USVOJI POSLOVNIK O RADU, METODOLOGIJU REVIZIJE ILI PLAN RADA U ROKU OD 30 DANA OD DANA ISTEKA ROKA UTVRĐENOG OVIM ZAKONOM ZA NjIHOVO UVAJANjE;

2) NE OBJAVI IZVEŠTAJ O REVIZIJI U ROKU OD 30 DANA OD DANA ISTEKA ROKA ZA OBJAVLjIVANjE IZVEŠTAJA;

3) NE SPROVEDE AKTIVNOST UTVRĐENU PLANOM RADA KOMISIJE U ROKU OD 60 DANA OD ISTEKA POSLEDNjEG DANA KOJI JE PLANOM RADA BIO PREDVIĐEN ZA SPROVOĐENjE TE AKTIVNOSTI.

ODLUKU O RASPUŠTANjU KOMISIJE, PREDSEDNIK NARODNE SKUPŠTINE DONOSI NAREDNOG DANA OD DANA NASTUPANjA SLUČAJA IZ STAVA 1. OVOG ČLANA.

ISTOVREMENO SA RASPUŠTANjEM KOMISIJE, PREDSEDNIK NARODNE SKUPŠTINE OVLAŠĆENIM PREDLAGAČIMA UPUĆUJE I NA VEB-PREZENTACIJI NARODNE SKUPŠTINE OBJAVLjUJE POZIV DA U ROKU OD SEDAM DANA OD DANA OBJAVLjIVANjA POZIVA NA VEB-STRANICI NARODNE SKUPŠTINE DOSTAVE NADLEŽNOM ODBORU PREDLOGE KANDIDATA ZA ČLANA ODNOSNO ZAMENIKA ČLANA KOMISIJE.

U SLUČAJU IZ STAVA 1. OVOG ČLANA, POSTUPAK IMENOVANjA NOVIH ČLANOVA KOMISIJE SPROVODI SE U SKLADU SA ODREDBAMA OVOG ZAKONA.

NA POSTUPAK IZBORA NOVOG ČLANA, ODNOSNO ZAMENIKA ČLANA KOMISIJE SHODNO SE PRIMENjUJU ODREDBE ČL. 22G, 22D I 22Đ OVOG ZAKONA I ISTI SE MORA OKONČATI U ROKU OD 45 DANA OD DANA RASPUŠTANjA KOMISIJE.

**PRVA SEDNICA KOMISIJE. PREDSEDNIK KOMISIJE**

ČLAN 22I

PRVU SEDNICU KOMISIJE SAZIVA PREDSEDNIK NARODNE SKUPŠTINE .

KOMISIJA NA PRVOJ SEDNICI:

- BIRA PREDSEDNIKA KOMISIJE IZ REDA ČLANOVA KOMISIJE KOJI SU IZABRANI NA PREDLOG UDRUŽENjA GRAĐANA;

- DONOSI POSLOVNIK O RADU KOJIM BLIŽE UREĐUJE ORGANIZACIJU I NAČIN SVOG RADA;

- DONOSI PLAN RADA KOMISIJE.

ZA PREDSEDNIKA KOMISIJE IZABRAN JE ČLAN ZA KOGA JE GLASALA VEĆINA OD UKUPNOG BROJA ČLANOVA KOMISIJE, OD KOJIH NAJMANjE DVA ČLANA KOMISIJE IZABRANA NA PREDLOG UDRUŽENjA GRAĐANA.

PREDSEDNIK KOMISIJE BIRA SE NA PERIOD OD ŠEST MESECI.

IZUZETNO, DO PODNOŠENjA PRVOG IZVEŠTAJA NARODNOJ SKUPŠTINI O REVIZIJI, VERIFIKACIJI I KONTROLI TAČNOSTI I AŽURIRANjA BIRAČKOG SPISKA, PREDSEDNIK KOMISIJE BIRA SE NA PERIOD OD TRI MESECA.

PRVI PREDSEDNIK KOMISIJE BIRA SE IZ REDA ČLANOVA IZABRANIH NA PREDLOG UDRUŽENjA GRAĐANA.

PREDSEDAVANjE KOMISIJOM VRŠI SE NAIZMENIČNO, TAKO DA ZA PREDSEDNIKA NE MOŽE BITI IZABRAN ČLAN IMENOVAN NA PREDLOG ISTE GRUPACIJE PREDLAGAČA PRE NEGO ŠTO PROTEKNU PERIODI PREDSEDAVANjA ČLANOVA IMENOVANIH NA PREDLOG OSTALIH GRUPACIJA PREDLAGAČA.

ODMAH NAKON IZBORA, PREDSEDNIK KOMISIJE IMENUJE ZAMENIKA PREDSEDNIKA KOMISIJE IZ REDA ČLANOVA KOMISIJE.

PREDSEDNIK KOMISIJE SAZIVA SEDNICE KOMISIJE, PREDSEDAVA SEDNICAMA I STARA SE O PRIMENI POSLOVNIKA O RADU, O REDU NA SEDNICAMA, KAO I O SPROVOĐENjU PLANA RADA KOMISIJE I POTPISUJE AKTE KOMISIJE. U SLUČAJU NjEGOVE ODSUTNOSTI ILI SPREČENOSTI, NAVEDENE POSLOVE OBAVLjA ZAMENIK PREDSEDNIKA KOMISIJE.

**DELOKRUG RADA KOMISIJE**

ČLAN 22J

KOMISIJA JE OVLAŠĆENA DA OBAVLjA SLEDEĆE POSLOVE:

1. ANALIZIRA PODATKE IZ BIRAČKOG SPISKA;
2. ANALIZIRA PRAVNU VALjANOST REŠENjA NA OSNOVU KOJIH SE VRŠE PROMENE U BIRAČKOM SPISKU;
3. ANALIZIRA ODNOSNO PRATI STATISTIČKE PARAMETRE KRETANjA BIRAČKOG SPISKA;
4. ANALIZIRA PROCES AŽURIRANjA I AUTORIZACIJE NAD PROMENAMA U BIRAČKOM SPISKU;
5. ANALIZIRA PODATKE O SPROVEDENIM INSPEKCIJSKIM NADZORIMA I PREDLOŽENIM ODNOSNO NALOŽENIM MERAMA U POSTUPKU INSPEKCIJSKOG NADZORA NAD PRIMENOM PROPISA KOJIM SE UREĐUJE JEDINSTVENI BIRAČKI SPISAK;
6. ANALIZIRA PODATKE MINISTARSTVA NADLEŽNOG ZA UNUTRAŠNjE POSLOVE O PREBIVALIŠTU I BORAVIŠTU GRAĐANA, PRAVNOM OSNOVU PO KOJEM JE PRIJAVLjENO ODNOSNO ODJAVLjENO PREBIVALIŠTE I USKLAĐENOSTI OVIH PODATAKA SA PODACIMA U BIRAČKOM SPISKU;
7. ANALIZIRA POSTUPANjA SLUŽBENIKA MINISTARSTVA NADLEŽNOG ZA UNUTRAŠNjE POSLOVE ZADUŽENIH ZA POSLOVE SA GRAĐANIMA (ODOBRAVANjE PREBIVALIŠTA I BORAVIŠTA GRAĐANA);
8. ANALIZIRA PODATKE MINISTARSTVA NADLEŽNOG ZA POSLOVE UPRAVE IZ REGISTRA MATIČNIH KNjIGA, KOJI SU OD ZNAČAJA ZA VOĐENjE BIRAČKOG SPISKA I PROMENE U BIRAČKOM SPISKU;
9. INICIRA, KOORDINIRA I NADZIRE TERENSKU KONTROLU BIRAČA NA OSNOVU ANALIZA BIRAČKOG SPISKA U SARADNjI SA MINISTARSTVOM NADLEŽNIM ZA UNUTRAŠNjE POSLOVE I MINISTARSTVOM NADLEŽNIM ZA POSLOVE UPRAVE;
10. NALAŽE OTKLANjANjE UTVRĐENIH NEPRAVILNOSTI U BIRAČKOM SPISKU;
11. PODNOSI ZAHTEVE POKRETANjE POSTUPAKA ZA UTVRĐIVANjE ODGOVORNOSTI AKO U POSTUPKU UTVRĐIVANjA ČINjENICA O UPRAVLjANjU I TAČNOSTI BIRAČKOG SPISKA NAĐE DA POSTOJE OSNOVI SUMNjE DA JE DOŠLO DO KRŠENjA ZAKONA TAKO ŠTO POVREDU ZAKONA PRIJAVLjUJE NADLEŽNIM ORGANIMA;
12. PRIBAVLjA PODATKE NADLEŽNIH ORGANA O STATISTIČKIM KRETANjIMA U BIRAČKOM SPISKU, PREBIVALIŠTU, BORAVIŠTU, PASIVIZACIJI I DRUGIM RELEVANTNIM PODACIMA U VEZI SA BIRAČKIM SPISKOM;
13. IZRAĐUJE I OBJAVLjUJE GODIŠNjE I PERIODIČNE IZVEŠTAJE O RADU U SKLADU SA OVIM ZAKONOM;
14. IZRAĐUJE I OBJAVLjUJE GODIŠNjE I PERIODIČNE IZVEŠTAJE O REVIZIJI, VERIFIKACIJI I KONTROLI TAČNOSTI I AŽURIRANjA BIRAČKOG SPISKA;
15. SPROVODI KAMPANjU ZA EDUKACIJU BIRAČA O AŽURIRANjU BIRAČKOG SPISKA U SARADNjI SA JAVNIM MEDIJSKIM SERVISIMA, MINISTARSTVOM NADLEŽNIM ZA POSLOVE UPRAVE I REPUBLIČKOM IZBORNOM KOMISIJOM;
16. SPROVODI EDUKACIJU LICA OVLAŠĆENIH ZA VOĐENjE DELOVA JEDINSTVENOG BIRAČKOG SPISKA U JEDINICIMA LOKALNE SAMOUPRAVE, U SARADNjI SA MINISTARSTVOM NADLEŽNIM ZA POSLOVE UPRAVE I REPUBLIČKOM IZBORNOM KOMISIJOM;
17. INICIRA SARADNjU RELEVANTNIH INSTITUCIJA RADI EFIKASNOG SPROVOĐENjA MERA ZA UNAPREĐENjE INTEGRITETA BIRAČKOG SPISKA;
18. ANALIZIRA INFORMACIONU BEZBEDNOST SOFTVERA BIRAČKOG SPISKA;
19. INICIRA DONOŠENjE ILI IZMENE PROPISA I DAJE MIŠLjENjE O NACRTIMA ZAKONA I DRUGIH PROPISA KOJI UREĐUJU PITANjA IZ DELOKRUGA KOMISIJE;
20. ANALIZIRA I POREDI EVIDENCIJE GRAĐANA (MATIČNE KNjIGE I DRUGI REGISTRI) KOJE SU OD ZNAČAJA ZA VOĐENjE BIRAČKOG SPISKA;
21. ANALIZIRA POSTUPAK ZAPOŠLjAVANjA ILI ANGAŽOVANjA SLUŽBENIKA KOJI VODE BIRAČKI SPISAK;
22. ANALIZIRA POSTUPANjA I OVLAŠĆENjA SLUŽBENIKA KOJI VODE BIRAČKI SPISAK, KAO I OBUKE KOJI ONI PROLAZE;
23. ANALIZIRA OPREMU (SOFTVER I HARDVER) I BEZBEDNOST OPREME KOJU SLUŽBENICI KORISTE U VOĐENjU EVIDENCIJA GRAĐANA (MATIČNE KNjIGE I DRUGI REGISTRI) KOJE SU OD ZNAČAJA ZA VOĐENjE BIRAČKOG SPISKA;
24. ANALIZIRA BEZBEDNOST BAZA PODATAKA (PROSTORIJE, SERVERI) EVIDENCIJA GRAĐANA (MATIČNE KNjIGE I DRUGI REGISTRI) KOJE SU OD ZNAČAJA ZA VOĐENjE BIRAČKOG SPISKA;
25. ANALIZIRA ZAKONSKA I PODZAKONSKA AKTA KOJA UREĐUJU NAČIN VOĐENjA EVIDENCIJA GRAĐANA (MATIČNE KNjIGE I DRUGI REGISTRI) KOJE SU OD ZNAČAJA ZA VOĐENjE BIRAČKOG SPISKA;
26. ANALIZIRA PODATKE REPUBLIČKOG ORGANA NADLEŽNOG ZA POSLOVE STATISTIKE I DRUGIH ORGANA KOJI SU ZADUŽENI ZA POSLOVE STATISTIKE I POREDI IH S PODACIMA IZ EVIDENCIJA GRAĐANA (MATIČNE KNjIGE I DRUGI REGISTRI), KAO I S PODACIMA IZ BIRAČKOG SPISKA;
27. SPROVODI DRUGE ANALIZE NEOPHODNE DA BI SE UTVRDIO STEPEN INTEGRITETA POSTUPKA AŽURIRANjA BIRAČKOG SPISKA;
28. DONOSI POSLOVNIK O RADU I PLAN RADA KOMISIJE;
29. PODNOSI ZAHTEV ZA POKRETANjE PREKRŠAJNOG POSTUPKA PROTIV ODGOVORNOG LICA U ORGANU JAVNE VLASTI KOJE NE POSTUPI U SKLADU SA NjENIM NALOZIMA.

KOMISIJA JE OVLAŠĆENjA DA POSLOVE UTVRĐENE STAVOM 1. OVOG ČLANA VRŠI I RADI REVIZIJE, VERIFIKACIJE, KONTROLE TAČNOSTI I AŽURIRANjA POSEBNOG BIRAČKOG SPISKA NACIONALNE MANjINE.

POSLOVE IZ STAVA 2. OVOG ČLANA KOJI SE ODNOSE NA REVIZIJU, VERIFIKACIJU, KONTROLU TAČNOSTI I AŽURIRANjA POSEBNOG BIRAČKOG SPISKA, KOMISIJA MOŽE VRŠITI SAMOSTALNO ILI NA OBRAZLOŽEN PREDLOG NACIONALNOG SAVETA NACIONALNE MANjINE.

KOMISIJA, U VRŠENjU POSLOVA IZ SVOG DELOKRUGA DONOSI ODLUKE, IZDAJE NALOGE, DAJE MIŠLjENjA I SAČIVANjAVA IZVEŠTAJE.

RADI OBAVLjANjA POSLOVA IZ STAVA 1. OVOG ČLANA, ORGANI DRŽAVNE UPRAVE (MINISTARSTVA) I POSEBNE ORGANIZACIJE, KAO I ORGANI TERITORIJALNE AUTONOMIJE I LOKALNE SAMOUPRAVE DUŽNI SU DA ČLANOVIMA, ODNOSNO ZAMENICIMA ČLANOVA KOMISIJE DOSTAVE INFORMACIJE I OMOGUĆE UVID U EVIDENCIJE KOJIMA RASPOLAŽU, A KOJE SU OD ZNAČAJA ZA VOĐENjE BIRAČKOG SPISKA I PROMENE U BIRAČKOM SPISKU.

KOMISIJA MOŽE IZDATI NALOG ZA DOSTAVLjANjE INFORMACIJA ODNOSNO OMOGUĆAVANjE PRISTUPA EVIDENCIJAMA IZ STAVA 3. OVOG ČLANA. NALOG MOŽE SADRŽATI VIŠE DOPUNA U POGLEDU VRSTE I SADRŽINE TRAŽENIH ISPRAVA.

ORGAN ODNOSNO ORGANIZACIJA KOJOJ JE NALOG IZDAT DUŽAN JE DA POSTUPI PO NALOGU U ROKU OD OSAM DANA OD DANA DOSTAVLjANjA.

KOMISIJA DONOSI AKT KOJIM, U SKLADU SA OVIM ZAKONOM, BLIŽE UREĐUJE NAČIN VRŠENjA REVIZIJE, VERIFIKACIJE I KONTROLE TAČNOSTI I AŽURIRANjA BIRAČKOG SPISKA (U DALjEM TEKSTU: METODOLOGIJA REVIZIJE).

AKT IZ STAVA 6. OVOG ČLANA KOMISIJA DONOSI U ROKU OD 60 DANA OD DANA OBRAZOVANjA KOMISIJE.

**ODLUČIVANjE**

ČLAN 22K

KOMISIJA ODLUČUJE NA SEDNICAMA.

KOMISIJA DONOSI ODLUKU DVOTREĆINSKOM VEĆINOM GLASOVA SVIH ČLANOVA KOMISIJE, I AKO JE ZA NjU GLASALO NAJMANjE DVA ČLANA KOMISIJE IZABRANA NA PREDLOG TRI NAJVEĆE POSLANIČKE GRUPE KOJE SU GLASALE ZA IZBOR VLADE, NAJMANjE DVA ČLANA KOMISIJE IZABRANA NA PREDLOG TRI NAJVEĆE OPOZICIONE POSLANIČKE GRUPE, I NAJMANjE DVA ČLANA IZABRANA NA PREDLOG UDRUŽENjA GRAĐANA, OSIM AKO JE OVIM ZAKONOM DRUGAČIJE PROPISANO.

ZAMENIK ČLANA KOMISIJE ZAMENjUJE ČLANA KOMISIJE U SLUČAJU NjEGOVOG ODSUSTVA ILI PRESTANKA DUŽNOSTI ČLANA KOMISIJE, DO IZBORA NOVOG ČLANA KOMISIJE.

ZAMENIK ČLANA KOMISIJE IMA PRAVO GLASA U ODSUSTVU ČLANA KOMISIJE KOGA ZAMENjUJE.

ZAMENIK ČLANA KOMISIJE IMA ISTA PRAVA I DUŽNOSTI KAO I ČLAN KOGA ZAMENjUJE.

**UČESNICI U RADU KOMISIJE BEZ PRAVA ODLUČIVANjA**

ČLAN 22L

U RADU KOMISIJE, BEZ PRAVA ODLUČIVANjA, UČESTVUJU:

* TRI PREDSTAVNIKA MINISTARSTVA NADLEŽNOG ZA POSLOVE UPRAVE;
* JEDAN PREDSTAVNIK MINISTARSTVA NADLEŽNOG ZA UNUTRAŠNjE POSLOVE;
* JEDAN PREDSTAVNIK POVERENIKA ZA INFORMACIJE OD JAVNOG ZNAČAJA I ZAŠTITU PODATAKA O LIČNOSTI.

ORGANI IZ STAVA 1. OVOG ČLANA DUŽNI SU DA ODREDE SVOJE PREDSTAVNIKE, U ROKU OD 15 DANA OD DANA PRIJEMA PISANOG ZAHTEVA KOMISIJE.

SEDNICE KOMISIJE SE ODRŽAVAJU I BEZ PRISUSTVA PREDSTAVNIKA ORGANA IZ STAVA 1. OVOG ČLANA.

U RADU KOMISIJE, BEZ PRAVA ODLUČIVANjA, PO POZIVU KOMISIJE, MOGU UČESTVOVATI I:

- PREDSTAVNICI MEĐUNARODNIH ORGANIZACIJA I STRUČNjACI SA ZNANjEM IZ OBLASTI RADA KOMISIJE;

- DRŽAVNI SLUŽBENICI U ORGANIMA DRŽAVNE UPRAVE I SLUŽBENICI U ORGANIMA AUTONOMNIH POKRAJINA, ODNOSNO ORGANIMA JEDINICA LOKALNE SAMOUPRAVE, SA ZNANjEM IZ OBLASTI RADA KOMISIJE, KOJE ODREDI RUKOVODILAC ORGANA U KOJIMA SU OVA LICA ZAPOSLENA.

POZVANA LICA IZ STAVA 3. OVOG ČLANA DUŽNA SU DA KOMISIJI UČINE DOSTUPNIM SVE INFORMACIJE NEOPHODNE ZA OSTVARIVANjE CILjEVA I ZADATAKA KOMISIJE PROPISANIH OVIM ZAKONOM.

**POSMATRAČI RADA KOMISIJE**

ČLAN 22Lj

RAD NA SEDNICI KOMISIJE MOGU POSMATRATI PREDSTAVNICI DRUGIH UDRUŽENjA GRAĐANA I MEĐUNARODNIH ORGANIZACIJA KOJI OSTVARUJU CILjEVE IZ OBLASTI RADA KOMISIJE (U DALjEM TEKSTU: POSMATRAČI RADA KOMISIJE), BEZ PRAVA UČEŠĆA.

POSMATRAČI RADA KOMISIJE, ZAINTERESOVANI ZA POSMATRANjE RADA NA SEDNICI KOMISIJE, BLAGOVREMENO PODNOSE PRIJAVE KOMISIJI, SA IMENIMA SVOJIH PREDSTAVNIKA.

KOMISIJA ISPITUJE ISPUNjENOST USLOVA IZ PRIJAVA I DONOSI ODLUKU O USVAJANjU PRIJAVA ZA POSMATRANjE.

PREDSTAVNICI POSMATRAČA RADA KOMISIJE IMAJU PRAVO DA PRISUSTVUJU SVIM SEDNICAMA KOMISIJE, OSIM KADA JE ISKLjUČENA JAVNOST.

PREDSEDNIK KOMISIJE JE DUŽAN DA O ODRŽAVANjU SEDNICE KOMISIJE BLAGOVREMENO OBAVESTI ZAINTERESOVANE POSMATRAČE RADA KOMISIJE.

KOMISIJA JE DUŽNA DA PREDSTAVNIKU POSMATRAČA RADA KOMISIJE I PREVODIOCU U NjEGOVOJ PRATNjI OMOGUĆI NESMETANO POSMATRANjE RADA KOMISIJE.

PREDSTAVNIK POSMATRAČA I PREVODILAC U NjEGOVOJ PRATNjI DUŽNI SU DA SLUŽBENE LEGITIMACIJE NOSE NA VIDNOM MESTU.

**IZVEŠTAJI KOMISIJE**

ČLAN 22M

KOMISIJA PODNOSI NARODNOJ SKUPŠTINI REDOVNI GODIŠNjI IZVEŠTAJ O SVOM RADU, DO KRAJA FEBRUARA TEKUĆE GODINE ZA PRETHODNU GODINU.

IZVEŠTAJ IZ STAVA 1. OVOG ČLANA KOMISIJA OBJAVLjUJE NA SVOJOJ VEB-PREZENTACIJI, O ČEMU OBAVEŠTAVA SREDSTVA JAVNOG INFORMISANjA.

IZVEŠTAJ IZ STAVA 1. OVOG ČLANA OBAVEZNO SADRŽI GODIŠNjI IZVEŠTAJ O REVIZIJI, VERIFIKACIJI I KONTROLI TAČNOSTI I AŽURIRANjA BIRAČKOG SPISKA (U DALjEM TEKSTU: IZVEŠTAJ O REVIZIJI).

IZVEŠTAJ O REVIZIJI SADRŽI PREPORUKE NADLEŽNIM ORGANIMA I ORGANIZACIJAMA SA MERAMA ZA UNAPREĐENjE TAČNOSTI I AŽURIRANjA BIRAČKOG SPISKA.

ORGANI I ORGANIZACIJE NA KOJE SE ODNOSE PREPORUKE IZ IZVEŠTAJA O REVIZIJI DUŽNI SU DA PO PREPORUKAMA POSTUPE I DA O TOME PODNESU IZVEŠTAJ KOMISIJI U ROKU OD 120 DANA OD DANA PRIJEMA IZVEŠTAJA O REVIZIJI.

U ROKU OD 30 DANA OD DANA ISTEKA ROKA ZA PODNOŠENjE IZVEŠTAJA IZ STAVA 5. OVOG ČLANA, KOMISIJA RAZMATRA PRIMENU PREPORUKA NA SEDNICI NA KOJOJ JE DUŽAN JE DA PRISUSTVUJE PREDSTAVNIK NADLEŽNOG ORGANA ODNOSNO ORGANIZACIJE NA KOJU SE PREPORUKE ODNOSE. KOMISIJA IZVEŠTAJ O RAZMATRANjU PREPORUKA PODNOSI NARODNOJ SKUPŠTINI.

UKOLIKO PRILIKOM RAZMATRANjA IZVEŠTAJA O PRIMENI PREPORUKA UTVRDI DA ORGAN ILI ORGANIZACIJA NIJE POSTUPILA PO PREPORUKAMA IZ STAVA 4. OVOG ČLANA, KOMISIJA ZAKLjUČKOM NALAŽE ORGANU ILI ORGANIZACIJI DA POSTUPI PO PREPORUKAMA I O TOME U ROKU OD 30 DANA OD DANA DOSTAVLjANjA ZAKLjUČKA PODNESE IZVEŠTAJ KOMISIJI.

KOMISIJA RAZMATRA POSTUPANjE PO ZAKLjUČKU IZ STAVA 7. OVOG ČLANA U ROKU OD 15 DANA OD DANA DOSTAVLjANjA IZVEŠTAJA IZ STAVA 7. OVOG ČLANA I O TOME PODNOSI IZVEŠTAJ NARODNOJ SKUPŠTINI.

TOKOM OBAVLjANjA REVIZIJE, KOMISIJA MOŽE DA DONESE PERIODIČNE IZVEŠTAJE SA PREPORUKAMA NADLEŽNIM ORGANIMA I ORGANIZACIJAMA SA MERAMA ZA UNAPREĐENjE TAČNOSTI I AŽURIRANjA BIRAČKOG SPISKA (U DALjEM TEKSTU: PERIODIČNI IZVEŠTAJ) KOJI OBJAVLjUJE NA SVOJOJ VEB-PREZENTACIJI.

ORGAN ODNOSNO ORGANIZACIJA NA KOJU SE ODNOSE PREPORUKE IZ PERIODIČNOG IZVEŠTAJA DUŽNA JE DA PO PREPORUKAMA POSTUPI I DA O TOME PODNESE IZVEŠTAJ KOMISIJI U ROKU OD 120 DANA OD DANA PRIJEMA PERIODIČNOG IZVEŠTAJA.

PERIODIČNI IZVEŠTAJ JE SASTAVNI DEO IZVEŠTAJA O REVIZIJI.

**PRAĆENjE PRIMENE PREPORUKA**

ČLAN 22N

KOMISIJA PRATI PRIMENU PREPORUKA IZ ČLANA 22M I RAZMATRA IZVEŠTAJE O POSTUPANjU PO PREPORUKAMA KOJE JOJ PODNOSE NADLEŽNI ORGANI I ORGANIZACIJE.

U ROKU OD 30 DANA OD DANA ISTEKA ROKA ZA PODNOŠENjE IZVEŠTAJA IZ ČLANA 22M STAV 5. OVOG ZAKONA, KOMISIJA RAZMATRA PRIMENU PREPORUKA I O TOME PODNOSI IZVEŠTAJ NARODNOJ SKUPŠTINI.

SEDNICI KOMISIJE NA KOJOJ SE RAZMATRA POSTUPANjE PO PREPORUKAMA DUŽAN JE DA PRISUSTVUJE PREDSTAVNIK NADLEŽNOG ORGANA ODNOSNO ORGANIZACIJE NA KOJU SE PREPORUKE ODNOSE.

UKOLIKO PRILIKOM RAZMATRANjA IZVEŠTAJA O PRIMENI PREPORUKA UTVRDI DA ORGAN ILI ORGANIZACIJA NIJE POSTUPILA PO PREPORUKAMA IZ STAVA ČLANA 22M STAV 4. OVOG ZAKONA, KOMISIJA ZAKLjUČKOM NALAŽE ORGANU ILI ORGANIZACIJI DA POSTUPI PO PREPORUKAMA I O TOME U ROKU OD 30 DANA OD DANA DOSTAVLjANjA ZAKLjUČKA PODNESE IZVEŠTAJ KOMISIJI.

KOMISIJA RAZMATRA POSTUPANjE PO ZAKLjUČKU IZ STAVAOVOG ČLANA U ROKU OD 15 DANA OD DANA DOSTAVLjANjA IZVEŠTAJA IZ STAVA 4. OVOG ČLANA I O TOME PODNOSI IZVEŠTAJ NARODNOJ SKUPŠTINI.

**JAVNOST RADA KOMISIJE**

ČLAN 22Nj

RAD KOMISIJE JE JAVAN.

JAVNOST RADA KOMISIJE SE OBEZBEĐUJE OBJAVLjIVANjEM, BEZ ODLAGANjA, NA VEB-PREZENTACIJI KOMISIJE: SAZIVA SEDNICA KOMISIJE, GODIŠNjIH I PERIODIČNIH IZVEŠTAJA O RADU, ODLUKA KOMISIJE, GODIŠNjIH I PERIODIČNIH IZVEŠTAJA O REVIZIJI, VERIFIKACIJI I KONTROLI TAČNOSTI I AŽURIRANjA BIRAČKOG SPISKA, POSLOVNIKA O RADU, METODOLOGIJE REVIZIJE, PLANA RADA KOMISIJE, ZAPISNIKA SA SEDNICA KOMISIJE I DRUGIH INFORMACIJA IZ DELOKRUGA RADA KOMISIJE OD ZNAČAJA ZA JAVNOST.

KOMISIJA IZDAJE SAOPŠTENjA ZA JAVNOST O SVOM RADU I AKTIVNOSTIMA NAJMANjE JEDNOM MESEČNO, PUTEM VEB-PREZENTACIJE KOMISIJE.

VEB-PREZENTACIJA KOMISIJE USPOSTAVLjA SE U ROKU OD 30 OD DANA STUPANjA NA SNAGU OVOG ZAKONA.

GRAĐANI MOGU PUTEM VEB-PREZENTACIJE KOMISIJE DA DOSTAVLjAJU OBAVEŠTENjA O MOGUĆIM NEPRAVILNOSTIMA U VEZI SA RADOM ORGANA NADLEŽNIH ZA VOĐENjE I AŽURIRANjE JEDINSTVENOG BIRAČKOG SPISKA.

IZUZETNO, KOMISIJA, NA PREDLOG ČLANA KOMISIJE, MOŽE ODLUČITI DA ISKLjUČI JAVNOST IZ ZAKONOM PREDVIĐENIH RAZLOGA.

**USLOVI ZA RAD KOMISIJE**

ČLAN 22O

USLOVE ZA RAD KOMISIJE OBEZBEĐUJE NARODNA SKUPŠTINA.

SREDSTVA ZA RAD KOMISIJE OBEZBEĐUJU SE U BUDžETU REPUBLIKE SRBIJE.

ČLANOVI I ZAMENICI ČLANOVA KOMISIJE IMAJU PRAVO NA MESEČNU NAKNADU ZA RAD U KOMISIJI U VISINI JEDNE I PO PROSEČNE ZARADE BEZ POREZA I DOPRINOSA ISPLAĆENE U REPUBLICI SRBIJI PREMA POSLEDNjEM OBJAVLjENOM PODATKU REPUBLIČKOG ORGANA NADLEŽNOG ZA POSLOVE STATISTIKE.

ČLANOVI KOMISIJE OSTVARUJU PRAVO NA NAKNADU TROŠKOVA KOJI NASTAJU U VEZI S NjIHOVIM RADOM U KOMISIJI, SHODNO UREDBI O NAKNADI TROŠKOVA I OTPREMNINI DRŽAVNIH SLUŽBENIKA I NAMEŠTENIKA, A U SKLADU SA UREDBOM O NAKNADAMA I DRUGIM PRIMANjIMA IZABRANIH I POSTAVLjENIH LICA U DRŽAVNIM ORGANIMA.

ADMINISTRATIVNE I TEHNIČKE POSLOVE ZA POTREBE RADA KOMISIJE OBAVLjAJU ZAPOSLENI U SLUŽBI NARODNE SKUPŠTINE, KOJE ODREDI GENERALNI SEKRETAR NARODNE SKUPŠTINE.

KOMISIJA IMA SEKRETARA I ZAMENIKA SEKRETARA, KOJE IMENUJE GENERALNI SEKRETAR NARODNE SKUPŠTINE IZ REDA ZAPOSLENIH U SLUŽBI NARODNE SKUPŠTINI.

ZA SEKRETARA, ODNOSNO ZAMENIKA SEKRETARA KOMISIJE MOŽE BITI IMENOVANO SAMO ONO LICE KOJE IMA VISOKO OBRAZOVANjE U OBLASTI PRAVNIH NAUKA.

VII KAZNENE ODREDBE

Član 25

Novčanom kaznom od 25.000 do 250.000 dinara kazniće se za prekršaj odgovorno lice u organu nadležnom za ažuriranja biračkog spiska, ako ne obezbedi njegovu tačnost i ažurnost.

NOVČANOM KAZNOM OD OD 100.000 DO 2.000.000 DINARA KAZNIĆE SE ZA PREKRŠAJ ORGAN ILI PRAVNO LICE KOJE KORISTI PODATKE O LIČNOSTI U BIRAČKOM SPISKU SUPROTNO ČLANU 14B OVOG ZAKONA ILI POVREDI OBAVEZE PREDVIĐENE IZJAVOM O POVERLjIVOSTI.

ZA PREKRŠAJ IZ STAVA 2. OVOG ČLANA KAZNIĆE SE I ODGOVORNO LICE U ORGANU ILI PRAVNOM LICU NOVČANOM KAZNOM OD 20.000 DO 150.000 DINARA.

FIZIČKO LICE KOJE NEOVLAŠĆENO PRISTUPI PODACIMA O LIČNOSTI U BIRAČKOM SPISKU, KORISTI ILI OTKRIJE PODATKE O LIČNOSTI U BIRAČKOM SPISKU, KAZNIĆE SE NOVČANOM KAZNOM OD 50.000 DO 500.000 DINARA.

NOVČANOM KAZNOM OD 20.000 DO 150.000 DINARA KAZNIĆE SE ZA PREKRŠAJ ODGOVORNO LICE U ORGANU ODNOSNO ORGANIZACIJI AKO:

1) ORGAN ODNOSNO ORGANIZACIJA KOJOJ JE BIO DOSTAVLjEN NALOG ZA DOSTAVLjANjE INFORMACIJA I OMOGUĆAVANjE UVIDA U EVIDENCIJE, U PROPISANOM ROKU NE POSTUPI U SVEMU U SKLADU SA NALOGOM KOMISIJE, ODNOSNO NE DOSTAVI NITI OMOGUĆI UVID U EVIDENCIJE KOJIMA RASPOLAŽE, A KOJE SU OD ZNAČAJA ZA VOĐENjE BIRAČKOG SPISKA I PROMENE U BIRAČKOM SPISKU (ČLAN 22J STAV 5.).

2) ORGAN ODNOSNO ORGANIZACIJA NA KOJE SE ODNOSE PREPORUKE IZ IZVEŠTAJA KOMISIJE NE PODNESE KOMISIJI IZVEŠTAJ O POSTUPANjU PO PREPORUKAMA U ROKU OD 120 DANA OD DANA PRIJEMA IZVEŠTAJA IZ ČLANA 22M I PRELAZNIH ODREDABA OVOG ZAKONA;

3) ORGAN ODNOSNO ORGANIZACIJA NE POSTUPI PO PREPORUKAMA KOMISIJE U ROKU OD 30 DANA OD DANA DOSTAVLjANjA ZAKLjUČKA IZ ČLANA 22N STAV 4. OVOG ZAKONA.

**IZJAVA O USKLAĐENOSTI PROPISA SA PROPISIMA EVROPSKE UNIJE**

1. **Organ državne uprave, odnosno drugi ovlašćeni predlagač propisa**

Narodni poslanici

1. **Naziv propisa**

Predlog zakona o izmenama i dopunama Zakona o jedinstvenom biračkom spisku

Proposal of the Law on Amendments and Supplements to the Law on the Unified Voters Register

**3.** **Usklađenost propisa s odredbama Sporazuma o stabilizaciji i pridruživanju između Evropskih zajednica i njihovih država članica, sa jedne strane, i Republike Srbije sa druge strane („Službeni glasnik RS”, broj 83/08) (u daljem tekstu: Sporazum):**

**a) Odredba Sporazuma koja se odnosi na normativnu sadržinu propisa,**

/

**b) Prelazni rok za usklađivanje zakonodavstva prema odredbama Sporazuma,**

/

**v) Ocena ispunjenosti obaveze koje proizlaze iz navedene odredbe Sporazuma,**

/

**g) Razlozi za delimično ispunjavanje, odnosno neispunjavanje obaveza koje proizlaze iz navedene odredbe Sporazuma,**

/

**d) Veza sa Nacionalnim programom za usvajanje pravnih tekovina Evropske unije.**

/

**4.** **Usklađenost propisa sa propisima Evropske unije:**

**a) Navođenje odredbi primarnih izvora prava Evropske unije i ocene usklađenosti sa njima,**

/

**b) Navođenje sekundarnih izvora prava Evropske unije i ocene usklađenosti sa njima,**

Council Directive 94/80/EC of 19 December 1994

Council Directive 96/30/EC of 13 May 1996

Council Directive 2006/106/EC of 20 November 2006

Council Directive 2013/19/EU of 13 May 2013

**v) Navođenje ostalih izvora prava Evropske unije i usklađenost sa njima,**

/

**g) Razlozi za delimičnu usklađenost, odnosno neusklađenost,**

Ovim Predlogom zakona se ne vrši usklađivanje sa propisima EU iz tačke 4. b) iz razloga što ove odredbe mogu važiti samo kada Republika Srbija postane članica EU. Ovo usklađivanje će biti izvršeno najkasnije godinu do dve pred pristupanje Republike Srbije Evropskoj uniji.

**d) Rok u kojem je predviđeno postizanje potpune usklađenosti propisa sa propisima Evropske unije.**

*/*

**5. Ukoliko ne postoje odgovarajuće nadležnosti Evropske unije u materiji koju reguliše propis, i/ili ne postoje odgovarajući sekundarni izvori prava Evropske unije sa kojima je potrebno obezbediti usklađenost, potrebno je obrazložiti tu činjenicu. U ovom slučaju, nije potrebno popunjavati Tabelu usklađenosti propisa. Tabelu usklađenosti nije potrebno popunjavati i ukoliko se domaćim propisom ne vrši prenos odredbi sekundarnog izvora prava Evropske unije već se isključivo vrši primena ili sprovođenje nekog zahteva koji proizilazi iz odredbe sekundarnog izvora prava (npr. Predlogom odluke o izradi strateške procene uticaja biće sprovedena obaveza iz člana 4. Direktive 2001/42/EZ, ali se ne vrši i prenos te odredbe direktive).**

/

**6. Da li su prethodno navedeni izvori prava Evropske unije prevedeni na srpski jezik?**

/

**7. Da li je propis preveden na neki službeni jezik Evropske unije?**

/

**8. Saradnja sa Evropskom unijom i učešće konsultanata u izradi propisa i njihovo mišljenje o usklađenosti.**

/

Beograd, 06. oktobar 2025. godine

**Potpis ovlašćenog predlagača propisa**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_